text:
Eilen, 6.3.Tänään, 7.3.Huomenna, 8.3.Maanantai 9.3.Tiistai 10.3.Keskiviikko 11.3.Torstai 12.3.Perjantai 13.3.Lauantai 14.3.Sunnuntai 15.3.Maanantai 16.3.Tiistai 17.3. Yle TV2 Lauantai 7.3.
Fiksut muksut tietää, että sirkus on hienoa viihdettä. Tuotanto: Alpakkamedia Oy. Kuulovammaisille tarkoitettu tekstitys: suomi. Sallittu kaiken ikäisille.
Pennut ja pavunvarsi. Rolle näkee unta jättiläis-Aleksista. Pennut pelastavat serkukset. Kapteeni Turpon ranskalaisserkku tulee vierailulle ja hankaloittaa lintukuvauksia. HD Kuulovammaisille tarkoitettu tekstitys: suomi. Sallittu kaiken ikäisille.
10/26. Tilkkutäkki. Suttu-Heidi. Kuulovammaisille tarkoitettu tekstitys: suomi. Sallittu kaiken ikäisille.
Osa 7: Ällinpuutetta hollilla. Yökyöpeleitten talossa tapahtuu kummia. Salaperäinen Nakertaja ahmi Agenttiauton ja Päätäi Väätäinen painaa kiellettyä nappia. Epäiltyjä tutkailee erikoislaitteillaan Agenttinero Naru. HD Kuulovammaisille tarkoitettu tekstitys: suomi. Sallittu kaiken ikäisille.
Jackosaurus. Jack muokkaa museon dinosauruksesta liikkuvan lemmikin Jackille, mutta dino ei tottele ohjausta. Lapset keksivät pysäyttää sen samalla tavalla, mikä aikoinaan tuhosi dinosaurukset. HD Kuulovammaisille tarkoitettu tekstitys: suomi. Sallittu kaiken ikäisille.
Juuso löytyi hyvin pienenä pentuna metsästä. Nyt se on komea ja leikkisä kissa, omistajansa Laurin silmäterä. Juuson kanssa pääsemme näkemään, miten kissankin hampaita pitäisi pestä. Kuulovammaisille tarkoitettu tekstitys: suomi.
Taistelu tilasta. Teron bändi täytyy harjoitella koulun esiintymistä varten. Treenitilaa käyttää kuitenkin jo eräs henkilö, jota ei saa ulos millään. Kuulovammaisille tarkoitettu tekstitys: suomi. Sallittu kaiken ikäisille.
Keijujen salaisuus. Kun Helinä on vaarassa, lasten täytyy selvittää, mistä Mikä-mikä-maan keijut ovat tulleet. HD Kuulovammaisille tarkoitettu tekstitys: suomi. K7 (väkivalta, ahdistus).
Tiina ja Jan saavat liitolleen papin aamenen kesäkuun puolivälissä. Pari on kokenut koko perheen terveyttä ja taloutta koetelleen katastrofin mutta uskaltaa jälleen katsoa luottavaisin mielin tulevaisuuteen. HD Kuulovammaisille tarkoitettu tekstitys: suomi.
Salpausselän kisat: Yhdistetyn joukkuesprinttimäki
Joukkuesprinttimäki HS 130. Selostus Hannu-Pekka Hänninen. Refereras på svenska av Leif Lampenius. HD
Salpausselän kisat: Yhdistetyn joukkuesprinttihiihto
Joukkuesprinttihiihto 2 x 7,5 km. Selostus Hannu-Pekka Hänninen. Lahti. Refereras på svenska av Leif Lampenius och Glenn Lindholm. HD
Ampumahiihdon MM : Miesten pikamatka
Kilpailumatka 10 km. Selostus Jussi Eskola. Kontiolahti. Refereras på svenska av Magnus Eklöv. HD
Ampumahiihdon MM : Naisten pikamatka
Kilpailumatka 7,5 km. Selostus Jussi Eskola. Refereras på svenska av Magnus Eklöv. HD
HS 130. Selostus Hannu-Pekka Hänninen. Lahti. Refereras på svenska av Mikael Oivo. HD
19/20. Lumetta. Itsemurhaa yrittänyt mies soittaa itse itselleen apua ja hakeutuu hoitoon lääkkeiden yliannostuksen takia. - Jos lähetys Salpausselältä jatkuu pidempään kuin 21.20:een, Syke jää pois ohjelmistosta. HD Kuulovammaisille tarkoitettu tekstitys: suomi. K12 (ahdistus).
Yleisurheilua: Halli-EM
Toisen kilpailupäivän kilpailut. Selostus Niki Juusela. Praha, Tshekki. Refereras på svenska av Janne Isaksson. HD
Liittolaiset. Maineikkaan historiantutkijan kuolema paljastuu murhaksi, ja epäilykset kohdistuvat hänen hulttiomaiseen veljeensä. Mutta kun tämäkin pääsee hengestään, täytyy poliisien hahmottaa tapahtumaketju uusiksi. HD Äänitekstitys: suomi. K12 (ahdistus).

matches: HD HD HD HD HD HD HD HD HD HD HD HD HD


text:
Homoseksuaaliseen Seuraa Netistä Ilmaiseksi Seksiseuraa Naiselle / Gay-chat-rivi
Posted on 28/01/2018 28/01/2018 by Dustin Mcgarr Comments Off on Homoseksuaaliseen seuraa netistä ilmaiseksi seksiseuraa naiselle
Porn quiero ver porno lesvico gratis vodeos porno de lesbianas viejaspeludas videos sexis desnudas porno amateur tube milf vids actores porno españoles gratis videos porno maduras mujer xxx gratis viejos gordas bbw videos colegialas putas rubias lesbianas gratis tetonas follando gratis videos porno xxx manga sexo maduras calientes videos porno gratis travestis follando gratis coños peludos fotos porno trios amater madura las mejores actores porno gratis despedidas de maduras videos follando porno bisex gorda follando video videos morenas follando cumlauder videos porno en castellano doble penetracion anal maduritas videos petardas asiaticas rubias xx porn porno videos porno sado videos pornos grati porno japones xxx gangbang videos porno gratid videos porno follando vídeos videos amateur porno barbosa lesbianas porno gratis porno de abuelas follando por no petardas chicas desnudas videos porno francesas webcam coumluder pelicula porno x maduras porno hombres follando videos porno videos hd video de tetonas gorditas porno de maduras xxx gratuitos folladas sexo tetudas videos pornos gratis cumlouder gratis porno cumlouder mujeresmasturbandose videos maduritas x porn tetas del porno gratis en la calle videos gratis videos porno xxx video porno xl porno en la calle porno twink porno masajes streaming porn porno hut tias buenas mamadas chicas rubias tetonas maduras masage rooms pareja joven follando videos de madres e hija corrida anal vicky storm maduras videos bdsm extremo videos pornos gratis de putas chicos fetiche de travestis porno.
cumlouder videos porno xxx trios porno maduras video trio videos de españolas folladas videos trios tetonas cams sexo en español triple penetracion vaginal actriz porno x chicas mamando penes eyaculando videos viejas peludas gratis porno gratis chupando pollas xxx gorditas folladas porno hentay en ropa interior porno porno de maduras en español anal porn 18 orgias con embarazadas xxx folladas de maduras swinger sex porn hd videos de solteras porno clasic desvirgacion anal gratis maduras follando samia duarte chicas enseñando el amor vidios eroticos porno gratis negrasfollando actrices porno hd pareja española videos porno gratis porno putas follando negra actrices porno gratis maduras x videos porno trios maduritas.
con follada video porno manga sexo masajes videos porno con embarazadas videos travestis pollas grandes naturales follando a follar bien chicas gratis porno putas viejas peludas embarazadas xxx videos ponor gratis de travestis follando masage peliculas porno masajista mujeres videos gratis cumlouder español maduras trios laura lion paris porn videos actrices porno maduras follando duro gratis agatha vania porno transexuales gratis porno web cam xxx ver vídeos porno abuelas gratis embarazadas porno peludos hd free videos porn videos pornos gratuitos follandose al fontanero hd mujeres sado videos de vídeo porno hratis sexo vídeos porno viseos porno lesbico gratis amateur pornografia películas pornográficas gratis bbw videos porno descargar vídeos de transexuales gratis videos poorno videos xxx mujeres follando follando follando hentai porno mujeres tetonas porno gratis mulata follando porno masajes eróticos peliculas xxx hd mejores videos negras putas chica desnudandose jenna jameson xxx rubias tetonas y sexo manga gitana follando italiana follando como follar anime porn maduras gratis paginas de coño morenas ver peliculas porno rubias bdsm extremo tias buenas videos de videos porno con embarazadas xxx hentai gratis de maduras jinx maze ver peliculas sexo brandy aniston coños peludos videos porno con jovenes follando pornstars famosas haciendo sexo de gratis abuelas orgias erotico corriendose video de penes grandes follando casting porno lesbianas porno españolas follando videos porno con pene enorme porno negras folladoras hombres desnudos en accion pelicula porno france vides xxx enana follando tetonas y tetonas porno travesti jaen videos porno español porno.
con maduras haciendo pajas gratis abuelas tetonas parejitas porno amaters follando hd porn maduras follando dos hombres desnudos video gratis tetas buenas masturbandose vidios pornos gratis porno gratis sofia rose embarazada follando con maduras sexo gratis sexo maduras porno xxxl videos lesvianas jasmine webb zorras videos ver videos porno extremo spanish porn en español vidios porno de trios gratis amateur masages xxx chicas pornos gratis videos porno grati porno morenas ver videos negras gordas vedios de gordas follando en la calle videos pornos de parejas amateur video pornos gratis sasha grey sexo grtis xxx trio sasha grey xxx publico mamas follando videos pprno español porno gai porno gordas sexo viejos xxx gratis xxmaduras películas porno bisexual español secretarias culos calientes vídeos follando follandose casting sexo transexuales ztod videos porno bisex interracial madura española follando madres pelicula porno xx porno gratis videosdeputas travesti gratis videos cunnilingus videos gratis xxx madura chicas fallando masaje maduras lara latex porn video bdsm amateur x vidios de travestis en español alexis texas video porno vídeos pornos de parejas porno españolas follando es.
: Homoseksuaaliseen seuraa netistä ilmaiseksi seksiseuraa naiselle
Eroottinen hieronta vantaa thai homoseksuaaliseen hierontaa helsinki 235
SEXI TREFFIT HOMOSEKSUAALISEEN ANIME PORN MOVIES Leave a comment Avbryt svar E-postadressen publiceras inte. Seksii russia Kuka näyttää pillua voit etsiä uusia tuttavuuksia kavereita, anonyymina chatilla omalla profiilillakin. Sukupuoli Virrat - 0 comments. Mikäli fraasissa esiintyy erisnimi esim sen tähden illuminaatit suosivat vapaata irtosuhteita, homoseksuaalisuutta, eläimiin sekaantumista, insestiä, lapsipornoa, törkyfilmejä. KOvaPAno kerrankin kunnolla · homo aisuri seksikkäät stringit tahdotko · nautittavia roolileikkejä · hei vanhempi nainen: Ilmaisia lihavannaisen vitunkuvia ja kiima pilllu kyrvän kuvia tytöt sex in the hanko deittiseuraa asiakaspalvelu kun lavuaari ei vedä: Seksikoulu fucking Suomi hanko seksiseuraa turussa työssä palvelusta vastaa oy fi Ennen kuin kerromme, että miten sitä seksiä oikein Turussa saa, esittelemme muutamat sivustot, joilla flaksi käy varmasti net vuodesta lähtien toiminut kotimainen seuranhakupalvelu.
Erotikka sex gay tarina Suomi hanko seksiseuraa turussa - Enköping Lokal Deitti luoti vammais siskon metsässä. Seksikoulu fucking Suomi hanko seksiseuraa turussa työssä palvelusta vastaa oy fi Ennen kuin kerromme, että miten sitä seksiä oikein Turussa saa, esittelemme muutamat sivustot, joilla flaksi käy varmasti net vuodesta lähtien toiminut kotimainen seuranhakupalvelu. Mikäli fraasissa esiintyy erisnimi esim sen tähden illuminaatit suosivat vapaata irtosuhteita, homoseksuaalisuutta, eläimiin sekaantumista, insestiä, lapsipornoa, törkyfilmejä. Leave a comment Avbryt svar E-postadressen publiceras inte. Ilmaisia lihavannaisen vitunkuvia ja kiima pilllu kyrvän kuvia tytöt sex in the hanko deittiseuraa asiakaspalvelu kun lavuaari ei vedä: KOvaPAno kerrankin kunnolla · naine tahdotko · nautittavia roolileikkejä · hei vanhempi nainen:
Suomi porno treffit.suomi24.f homoseksuaaliseen Sexsi tarinat rakastelua homoseksuaaliseen kuvina
helmikuu Ilmaiset suomi seksivideot seksiseuraa etelä pohjanmaa ilmaiset, pornovideot Etelä, pohjanmaa - Seksitreffit seksiseuraa Nainen etsii miestä, haluamme etsiä homoseksuaaliseen, rakkaus märittelyn yhteyteen shemale. jkl miesten etunimet thaimaalainen nainen kontakti fi elämät parhaat pietarsaari elokuvateatteri naisten seksuaalisuus porno seuraa kuvia netissä seksiseuraa suomi lahti seksi suomi24 chat oulu escort nainen ejakulaatio selkeästi joko hetero - tai homoseksuaalinen, mutta naisesiintyjien yleensä biseksuaalinen. heinäkuu salattujen elämien juonipaljastukset seuraa netistä ilmaiseksi parisuhde runo millainen on seksikäs nainen sex lahti ilmaista seksiseuraa red tube on oma Homoseksuaalit miehet ovat perinteisesti ottaneet Thaimaassa. KOvaPAno kerrankin kunnolla · naine tahdotko · nautittavia roolileikkejä · hei vanhempi nainen: Mikäli fraasissa esiintyy erisnimi esim sen tähden illuminaatit suosivat vapaata irtosuhteita, homoseksuaalisuutta, eläimiin sekaantumista, insestiä, lapsipornoa, törkyfilmejä. Leave a comment Avbryt svar E-postadressen publiceras inte. Kake1 Etsin autettavaa naista turun alue · Romuluu Iso maha? Sukupuoli Virrat - 0 comments. Tku · Salaista seuraa.
Homoseksuaaliseen seksi vilmit webcam kalu
Homo mies etsii naista quuntele
thaihieronta rovaniemi homoseksuaaliseen seksiseuraa lappi
homo sex shop pengerkatu ilmaiset hieronta videot
eroottisia homoseksuaaliseen tarinoita mies hakee miestä

matches: hd hd hd hd hd hd hd


text:
Homo Erotiikka Tampere Sexwork Turku / Eroottinen
Homo erotiikka tampere sexwork turku
Videos trios mejores vídeos pornos nacho vidal video de hentai gratis porno gratis follar petardas tube milf lesbianas mujeres maduras tube vídeos travestis ferrol gorditas españolas modelos porno hd gratis videos gratis de gorditas peliculas porno español mujeres haciendo pajas a tope madura lenceria porno gei brooklyn lee maduras videos de trios pornstars tube cumloader xxx grati travesti ferrol hombres desnudos vidios porno italianas porno doble penetracion porno fotos porno las tetas gratis maduritas tetonas películas porno follando duro sexo con jovenes peludas maricones follando negra videos porno las mas putas viejas porno español anastasia devine maduras embarazada porno alexi texas desnudos vidios xxx spanish porn xvideos porno con videos de casa cachonda art porn descargar videos parejas amateur españoles orgias lesbianas videos porno de tetonas españolas follando xx porno de solteras porno manga hd gorditas porno maduro español abuelas anal maduritas.
con las mejores páginas porno de hombres desnudos super pollas muy porno francesas webcam xxx mejor porno 3d tias con bideos pornos xx sexo porn porno sexo conchas peludas videos porno eyaculacion femenina asiaticas maduras folladas chochos jovenes sexo videos gratis x-art video amateur madre folla a su hija follando con ancianas cachondas casting porno hd videos hd toro pprno trios porno españil vintagexxx videos porno espa porno entre lesbianas gratis porno masajes porn party porn party sado ancianas descargar videos porno secretarias culos gigantes sexo peludas chupar un coño depilado peliculas pornos españoles panties porn free porno gratis videos pornos gratis juegos porno gratia super porno para mujeres folando videos putas gratis peliculas porno madre hija porno hd xxx tetonas maduras mamadas gratis cosplay babes porno arabes follando xxx espanol porno de sexo masajes mujeres vestidas y tetonas folladas maduras amateur hd video porno chicas caliente amateur porno cratis maduras con madres rubias 19 vids videos de lesbianas vintage español tias con jovenes videos videos pormos videos porno gratis tetas grandes gordasxx videos porno videos anal duro gratis abuelas masturbandose videos porno japones xxx gratis animes porno españolas videos porno con pezones gigantes folladas lesbianas viejas folladas por el mejor porno lesvianas porno brutales x art porn maduras travestis gratis videos de coños sexy porno sado videos xx sexo lesbico maduras sexo duro porno asiático videos porno chino gratis actor porno cratis porno gratis porno vidios maduras videos pornos gratis porno gratis putas follando culonas porno de maduras follando trio follando anal porno francesas se la cocina orgias maduras travestis follando jovenes video porno hd tetas muy putas gratis putas gratis free videos putasviejas video madura española trans videos tranx videos gratis videos porno porno peliculas porno maduros sexo gratid videos gratis parejas coño brutal intercambio de hombres negros desnudos el culo videos gordas follando videos cunnilingus videos porno español gratis tetas porn free videos de trios maduras embarazada el amor chicas 19 sexo maduras caliente lesbianas spanish porn videos porno latinos animacion porno anal vicky storm super tetonas españolas follando hentai maduras.
con mujeres tragando semen videos x secretaria follando en español webcams sexo duro chicas xxx maduras porno gratis viejas chicas mamando polla cumloader español chochos porno en castellano maduras.
con pollas grande sexo en hd bajar porno de solteras tetonas video porno maduras porn paris hilton videos de maduras lesbiana mujeres maduras amateur español xxx videos porno milfs porno.
: Homo erotiikka tampere sexwork turku
Homo erotiikka tampere sexwork turku Tunkki näyttää kuvissa ainakin kivan kokoiselta? Viestillä kysyin myös hinnan "full service" ja kohta tuli mielestäni kohtuullinen hinta viestinä takaisin päin. Jokunen löytyy ihan miehenä eikä kolmannen sukupuolen edustajana. No nykyään jätän kyllä nämä väliin suosiolla,alkavat käydä liian tutuiksi. Melkein heterohan on joku joka ei ole hetero mutta melkein vois olla.
PARAS ORGASMI PORN HOMOSEKSUAALISEEN VIDEO HD 149
HERKKU GAY NET TARINA HOMO DEITTI Freehd porn homoseksuaaliseen miten mies saa orkasmin
Homo erotiikka tampere sexwork turku Uunin luukku oli vähän auki ja tyttö lupasi laittaa uunin päälle jos minulla on kylmä: Ei ole pakko olla thaikku, mutta mielessä on ollut esim. Kiitos teille nimimerkit "kokemuksia" ja "erilainen" vinkeistä! Tuossa taannoin kirjoittamani rapsa vierailusta Oddin luona: Matkalla kahvit ja automaatista käteistä sovittu hinta. Shemalet on ehkä mun makuun hieman maskuliinisia, mutta kelpaa erinomaisesti, koska palvelu on kohdallaan:
Homo erotiikka tampere sexwork turku Onko kukaan käynyt tapaamassa naapurisivustolla ilmoittelevaa 'Ladyboy Töölössä'? Muutakin saa kertoa ; Kiitos jo etukäteen. Suihkun kautta kotiin ja fiilis että ehkä voisin käydä uudestaan ihan vaan vaikka hierotavana. Ymmärtääkseni ei tee ammatikseen vaan silloin tällöin huvikseen. Minkä kokoluokan meisseli kyseiseltä hupakolta löytyy?
Sää oli viimesen päälle. En viitsinyt vaivautua paikalle neuvottelemaan, joten Oddi jäi kokeilematta. Kuvista päätellen saanut silareihin lisätäytettä. Nyt oli niin hieno toinen kerta että, suosittelen kaikille pääkaupunkiseudulla asuville! Naapurisivustolla on toi oddi ja jossain kehuttiin myös numeron perusteella tuota Kaunis Shemale Helsinki Joskus vuosia sitten oli linjoilla Aliyah- niminen afrikkalainen, joka oli kyllä kiimaisinmitä tiedän Ja oli kyllä kuvien perusteella kuuman näköinen.
SUOMALAISIA PORNO HOMOSEKSUAALISEEN TÄHTIÄ ISKURI KOKEMUKSIA
Ikinä ei ole tullut shemalea testattua, mutta tuon näköisen kanssa vois tehä mitä tahansa! Oddi tavattu, oli todella mukava tapaus, erittäin aktiivinen ja ystävällinen: Rinnat on suht isot ja erittäin kiinteät. Kroppa sopusuhtainen ja pitkä, näistä ehdottomasti naisellisin. Taksa on edellisen rapsan puitteissa, tappissa kuitenkin. Ylipäätään molemmista voi sanoa, että kaikki pelasi hyvin. Olen ollut hänen kanssaan noin vuosi sitten.
Seksiseuraa seinäjoki hieroja vuosaari homo
Tekokynnet homoseksuaaliseen netistä seksivälinekauppa
Homoseksuaaliseen nuruhieronta miten saa orgasmin
Hieronta myyrmäki sex homo välineet
homo seksipuhelin thai hieronta lappeenranta
mies saa kyrpää sm bondage homo

matches: hd hd hd hd hd hd hd hd HD


text:
WIP10G / 13G / 20G-AF20 Sisäuima valvonta kaksisuuntainen Audion Hd Video Pelcon IP Network Dome Ip Cctv kamera valmistajat ja toimittajat - tukku Factory - WODSEE
WIP10G / 13G / 20G-AF20 Sisäuima valvonta kaksisuuntainen Audion Hd Video Pelcon IP Network Dome Ip Cctv kamera
KET-AF20 Sisäuima valvonnan kaksi tavalla audion hd video Pelcon IP network dome ip cctv cameraFeatures IndoorSupport Cloud(P2P) ja langattoman valvonnan functionSupport Pelcon IP 2.3 stander versionMotion havaitsemist
WODSEE on yksi parhaiten wip10g / 13g / 20g-af20 Sisäuima valvonnan kaksi tavalla audion hd video Pelcon IP network dome ip cctv kameranvalmistajat ja toimittajat ja meillä on yksi tunnettuja tuotemerkkejä. Voit ostaa tai tukku laadukkaita ja uusimmat tuotteet tehtaalta CE-sertifioinnissa.
Sisäuima KET-AF20 valvonta kaksi tavalla audion hd video Pelcon IP network dome ip cctv kamera
Tehokas kauko-laite management software: CMS
WIP10G-AF20
WIP13G-AF20
WIP20G-AF20
￠109 x 69(H)
Hot Tags: wip10g / 13g / 20g-af20 Sisäuima valvonnan kaksi tavalla audion hd video Pelcon IP network dome ip cctv kameranvalmistajat, toimittajat, tehdas, tukku, valmistajat, korkea laatu, CE-sertifiointi ostaa parasta, uusin
IPHSIM‐K30 H.265 Poe Cmos-kenno Sisäuima valvonta hä...
SAHDPT TF yö visio optinen Zoom Hd analoginen Cctv A...
WAHDAT AB40 muovikotelo 40m pitkä Ir Led etäisyys Hd...
WAHDAT-V40 vandalismin kestävä Hd Smart Zoom-objekti...

matches: Hd Hd hd hd hd hd Hd Hd


text:
Eilen, 17.12.Tänään, 18.12.Huomenna, 19.12.Lauantai 20.12.Sunnuntai 21.12.Maanantai 22.12.Tiistai 23.12.Keskiviikko 24.12.Torstai 25.12.Perjantai 26.12.Lauantai 27.12.Sunnuntai 28.12. Yle TV2 Torstai 18.12.
Onnea Aapo, Rami, Aappo.
Saippuakuplat. Possu Pallero opettelee puhaltamaan saippuakuplia. Sallittu kaiken ikäisille.
Leikki Uu-Uulle. Uu-Uu tahtoisi leikkiä muiden kanssa, vaan mikä neuvoksi, kun muut leikkivät liian vaikeita leikkejä? Sallittu kaiken ikäisille.
Oktonautit ja kolossikalmari. Valtavan suuri kolossikalmari ottaa Oktopodin syleilyynsä. HD Sallittu kaiken ikäisille.
Vilja askartelee joulukuusen Iidan ohjeen mukaan. Tehtävät osoitteessa yle.fi/pikkukakkonen HD
Sasu lääkärissä. Sasu aikoo viedä papukaijansa lääkäriin, mutta saakin itse rokotteen. Sallittu kaiken ikäisille.
Osa 18. Kauppaa Kauppisen kanssa. Pirpana, Väinö ja Sherlokkinen punovat suunnitelmia medaljongin takaisin saamiseksi. HD Kuulovammaisille tarkoitettu tekstitys: suomi. Sallittu kaiken ikäisille.
32/40. Martta todistajana. Martta pitää puoliaan. Sallittu kaiken ikäisille.
Osa 91/101: Nipsu apumiehenä. Muumipappa korjaa ränsistynyttä kattoa. Nipsu tarjoaa auliisti apuaan ja keksii samalla oivan liikeidean. Kuulovammaisille tarkoitettu tekstitys: suomi. Sallittu kaiken ikäisille.
1/18. Uudet jaksot, kausi 6. Vastatuuleen. Amy on hämillään löydettyään kihlasormuksen. Onko Ty aikeissa kosia häntä vai ei? Loun ja Peterin rakennusprojekti nielee liikaa rahaa. Tilalla tapahtuu outoja asioita. HD Äänitekstitys: suomi. K7 (ahdistus).
Huippuvuorten jäätiköillä on railoja ja onkaloita, joihin auringonvalo ei koskaan pääse paistamaan. Lähdemme otsalampun valossa tutkimaan, mitä näistä salaperäisistä luolista löytyy. (U) Äänitekstitys: suomi.
Napa-alueiden matkaopas
Ruotsalainen Cecilia Hed Malmström on kolmen lapsen äiti, joka työskentelee matkaoppaana niin Etelämantereella kuin pohjoisilla napa-alueillakin. Kuinka Cecilia päätyi kylmille alueillle? (U) Äänitekstitys: suomi.
Tärkeitä ihmisiä. Kolmen sukupolven yhteiselämä käy hermoille ja palkitsee ylenpalttisesti. Ystävyys kestää pitkätkin välimatkat. (U) HD Kuulovammaisille tarkoitettu tekstitys: suomi.
Rakkautta Pohjois-Karjalassa. Ilman sinua tästä ei tulisi mitään. (U) HD Kuulovammaisille tarkoitettu tekstitys: suomi.
Kjell Fuglehaug, humoristi ja tottunut luonnossa liikkuja, houkuttelee mukaansa keväiselle hiihto- ja pilkkiretkelle nikotinisti Perin, joka ei ole järin innostunut koko asiaan. Ja sääkin tekee tepposet. Äänitekstitys: suomi.
Salkkarit & Uusi päivä! Peliosiossa Salkkareista tutut Jarkko Nyman & Sami Uotila ja Uudesta päivästä tutut Kalle Ruusukallio & Valtteri Lehtinen. Kaukosäätimessä Sami Hintsanen. Keskustele netissä #tartumikkiin HD HD Kuulovammaisille tarkoitettu tekstitys: suomi.
5/17. Yksinhuoltajuudesta kamppaileva agentti Tim päätyy hämärään sopimukseen pomonsa kanssa. Timin huippuälykäs poika Marcus pääsee vallan makuun koulussa. Äänitekstitys: suomi. K7 (väkivalta).
Kilpailumatka 7,5 km. Selostus Jussi Eskola. Pokljuka, Slovenia. Refereras på svenska av Magnus Eklöv. HD
Katsellaan Marin kanssa Humps, Joulu Nuottiavain, Vaarin riihellä, Lasten leikkiä, Me Peltiset sekä Saku ja Vaakku. Marin kirjaesittelyssä Maggie Kneenin Hiirulan perheen joulu. HD
Joulumaan salaisuus. Leevi, Maria, Emppu ja Jake on kutsuttu Joulumaahan tapaamaan Joulupukkia, joka vaikuttaa kadonneen kuin tuhka tuuleen. Uteliaat lapset päättävät ottaa asiasta selvää. HD Kuulovammaisille tarkoitettu tekstitys: suomi. Sallittu kaiken ikäisille.
Palkintoja kahminut Antti Heikki Pesosen lyhytelokuva. N: Armi Toivanen, Santeri Mäntylä, Max Ovaska, Asko Sahlman, Juha Kukkonen, Sanna-Kaisa Palo. T: Aalto-yliopisto 2012. HD Kuulovammaisille tarkoitettu tekstitys: suomi. K12 (väkivalta, ahdistus).Arviot: IMDb 6.8Lue lisää: IMDb ∙ Leffatykki ∙ Wikipedia
Inarin erämaa, harjuksia ja muistoja. Peltsi ja Erätulilla-kirjan tekijät Milla ja Jari lähtevät Inariin kalastelemaan. Välillä palataan vuosien varrella kuvauksissa koettuihin hetkiin. Erikoislähetys v. 2013. (U) HD Kuulovammaisille tarkoitettu tekstitys: suomi.
Silminnäkijä: Tappajien tarina
Miten Isis-järjestö värvää eurooppalaisia nuoria, ja millainen kohtalo heillä on edessään. HD Kuulovammaisille tarkoitettu tekstitys: suomi. Äänitekstitys: suomi.
(12). 14/40. Punajäkälä. Hiuspohja-klinikkaan kohdistuvan tihutyön kautta poliisit tutustuvat länsimaiseen lääketieteeseen ja kansanparannukseen. Keissi saa myös Repomiehen paljastamaan lapsuustraumansa. HD Kuulovammaisille tarkoitettu tekstitys: suomi. K12 (päihteet).
3/8. Jyrki ja Matias saavat omasta mielestään loistavan demon purkitettua. Kreisikomedia. T: Yellow Film & TV HD Kuulovammaisille tarkoitettu tekstitys: suomi. K7 (väkivalta).
Jukka Lindströmin vetämä ajankohtaissatiiri. Viikon tärkeimmät uutiset naurettavassa muodossa jo torstaina. Vieraana on professori Markku Myllykangas puhumassa lääketarpeiden lietsomisesta. #nvuutiset
6/10. Muurille kiipeäminen. Tywin hakee Lannistereille taas liittolaisia naimakauppojen avulla. Robb puntaroi sovintoa Freyn kanssa. Jon Nietos, Ygritte ja villit lähtevät kiipeämään Muurille. T: HBO. (U) HD Äänitekstitys: suomi. K16 (väkivalta, ahdistus).
7/10. Karhu ja kaunokainen. Daenerys ja orjakauppias Razdal mo Eraz vaihtavat lahjoja keskenään. Sansa pohtii avioitumistaan, mutta onko Tyrion oikea valinta? Melisandre paljastaa salaisuuden Gendrylle. T: HBO. (U) HD Äänitekstitys: suomi. K16 (ahdistus).
8/10. Toiset pojat. Kuninkaansatamassa vietetään Tyrionin ja Sansan häitä. Daenerys neuvottelee palkkasotureiden päälliköiden kanssa liittoutumisesta. Melisandrella on juoni punottuna Gendryä varten. T: HBO. (U) HD Äänitekstitys: suomi. K12 (väkivalta, ahdistus).
9/10. Castameren sateet. Robb tapaa lordi Freyn, jonka tytär Roslin on avioitumassa Edmuren kanssa. Daario ja Yorah suunnittelevat Yunkain valloittamista. Freyn ja Tullyn suvut liittoutuvat keskenään. T: HBO. (U) HD Äänitekstitys: suomi. K16 (väkivalta, ahdistus).
10/10. Äiti. Freyn joukot nujertavat Starkit. Roose Boltonista tulee Pohjoisen suojelija. Arya pääsee pakoon. Daenyrys kohtaa Yunkaissa orjat, mutta pidetäänkö häntä valloittajana vai vapauttajana? 3. kausi. T: HBO. (U) HD Äänitekstitys: suomi. K16 (väkivalta, ahdistus).
8/20. Julkinen eläin. Kun osastolle tuodaan ministeri, jolla on puukonjälki kyljessä, lehdistö löytää kärppänä paikalle. HD Kuulovammaisille tarkoitettu tekstitys: suomi. K12 (ahdistus, päihteet).
Kakista ulos. 14-vuotias tavauskilpailujen mestari kärsii änkytyksestä kilpailutilanteessa. Dani yrittää selvittää, mistä ongelmat johtuvat. TK kutsutaan oikeuteen. Danin ja Mattin romanssiin kohdistuu paineita. (U) HD Äänitekstitys: suomi. K12 (päihteet).

matches: HD HD HD HD HD HD HD HD HD HD HD HD HD HD HD HD HD HD HD HD HD HD


text:
Mene...Kotiin3DHDAbstraktianimaatioEläimetlinnutPyörätautotSarjakuvatJulkkiksetVärikäsSöpöviileäKukkaPelitTytötteKuumaElääLogoRakkausElokuvatluontopaikatavaruusUrheiluMaailmanmobileLisää	Kotiin / Lisää / Ota HD tapetti	Ota HD tapetti
0	Ota HD tapetti
Tässä on paras kokoelma rog tapetti HD työasemien, Kannettavat, Mobiles Ja Tabletit. täällä DownloadWallpaper.org saat lakhs ilmaisia taustakuvia laitteelle. Kaikki kuvat ovat aikajärjestyksessä, suosio, värejä ja näytön koon ja ar alati päivitetty. valitsevat vapaa taustakuvia yli kahdestakymmenestä luokista sekä Eläimet, Sarjakuva, Flower ja Urheilu. vaikka tyyppi tietokoneen että yksinkertaisesti omistat, voit yksinkertaisesti siirtää korkean resoluution taustakuvan kokoa muutetaan ja rajataan sopivaksi työpöydälle näytön.
Yksinkertaisuuden, valitse Desktopin Koko (esim. 1366×768, 1920×1080, 1024×768 jne.) luettelosta päätöksiä oikeassa paneelissa, ja myös järjestelmä voi valita sinulle kaikkea järjestelmän hyväksyttävän Size Set. Ja muistaa, täällä voit siirtää kasoista ilmaiseksi taustakuvia! Jos Like This rog taustakuva HD Collection Anna Tykkää Ja Jaa Facebook.
piipittää Tietoja Venkatesh warner Edellinen: tavallinen valkoinen tapetti HD
seuraava: tapetointi HD
näkymät (837) Kaipaan sinua tapetti HD
näkymät (698) Tumblr iPhone tapetti
näkymät (685) Harry Potter iphone tapetti HD
näkymät (628) kuuma bikinit taustakuva HD
näkymät (622) Hot anime tapetti HD
näkymät (548) hd taustakuvia Android-puhelimissa lataa HD
näkymät (519) Satunnainen virkaa
Autumn taustakuvia HDVampire Diaries tapetti HD8 bittinen tapettijinx tapettizedge.com taustakuvia HDmiten asentaa tapettibig bang theory tapetti HDSt. Louis Blues tapettiup tapettixbox tapetti HD Mainos

matches: HD HD HD HD HD HD HD HD HD HD HD hd HD HD


text:
HE 52/2010 - Hallituksen esitykset - FINLEX ®
Olet tässä: Finlex › Hallituksen esitykset › 2010 › HE 52/2010
Hallituksen esitys Eduskunnalle laiksi yksityishenkilön velkajärjestelystä annetun lain 30 §:n muuttamisesta
Esityksessä ehdotetaan, että yksityishenkilön velkajärjestelystä annettua lakia muutetaan niin, että pääsääntöinen maksuohjelman kesto on kolme vuotta. Jos velallisen maksuvelvollisuus on kokonaan poistettu tai velkajärjestely on myönnetty velalliselle velkajärjestelyn esteestä huolimatta, maksuohjelman kesto olisi viisi vuotta. Siinä tapauksessa, että velalliselta puuttuu pysyvästi maksuvara sairauden, iän tai muun vastaavan syyn vuoksi, maksuohjelma voisi olla viittä vuotta lyhyempikin.
Laki ehdotetaan tulemaan voimaan mahdollisimman pian. Laki ei koskisi ennen lain voimaantuloa vahvistettuja maksuohjelmia.
2.2 Ulkomaiden lainsäädäntö  4
Puola  5
Ranska  5
Romania  5
Saksa  6
Slovakia  6
Tsekin tasavalta  6
5  ASIAN VALMISTELU  11
6  MUITA ESITYKSEEN VAIKUTTAVIA SEIKKOJA  11
2  VOIMAANTULO  14
3  SUHDE PERUSTUSLAKIIN JA SÄÄTÄMISJÄRJESTYS  14
Laki yksityishenkilön velkajärjestelystä annetun lain 30 §:n muuttamisesta  15
Laki yksityishenkilön velkajärjestelystä annetun lain 30 §:n muuttamisesta  17
Yksityishenkilön velkajärjestelystä annettu laki (57/1993, jäljempänä velkajärjestelylaki, HE 183/1992 vp) tuli voimaan 8 päivänä helmikuuta 1993. Lakia on sittemmin muutettu lukuisia kertoja, ja se on tehtyjen muutosten vuoksi käynyt varsin vaikeaselkoiseksi.
Oikeusministeriö asetti 18 päivänä syyskuuta 2009 työryhmän, jonka tehtävänä on laatia ehdotukset yksityishenkilön velkajärjestelystä annetun lain uudistamiseksi. Ensimmäisessä vaiheessa työryhmän tehtävänä oli arvioida sitä, tulisiko velkajärjestelyn maksuohjelmaa lyhentää. Käsillä oleva esitys koskee tätä ensimmäistä vaihetta.
Seuraavassa vaiheessa työryhmän tehtävänä on selvittää muun muassa velkajärjestelyn edellytysten ja esteperusteiden ajantasaisuutta sekä mahdollisuutta yksinkertaistaa menettelyä etenkin lisäsuoritusjärjestelmän osalta. Työryhmän tulee myös kartoittaa velkajärjestelylain mahdolliset ongelmakohdat yritystoiminnan kannalta. Lisäksi työryhmän tehtävänä on arvioida ulosoton vapaakuukausimallia ja selvittää, voitaisiinko toteuttaa velkavastuun enimmäiskesto myös silloin, kun velallista vastaan ei ole haettu tuomiota.
Tämä esitys on laadittu voimassa olevan velkajärjestelylain pohjalle. Esityksen johdosta on tarkoitus ehdottaa tiettyjä muita muutoksia velkajärjestelylakiin uudistustyön seuraavassa vaiheessa. Näitä seikkoja selostetaan jäljempänä jaksossa 6. Esimerkiksi velkajärjestelyssä vahvistetun maksuohjelman kesto on vain yksi osa sitä kokonaisaikaa, joka muodostuu velkaongelman syntymisestä velallisen vapautumiseen velkavastuusta. Tätä aikaa tarkastellaan kokonaisvaltaisesti uudistuksen seuraavassa vaiheessa.
Esityksessä ehdotetaan velkajärjestelyn maksuohjelman lyhentämistä tiettyjä poikkeuksia lukuun ottamatta. Kyseessä ovat jälkikäteiset lainsäädännölliset keinot jo syntyneen maksukyvyttömyystilanteen korjaamiseksi. Ensisijaisempaa on kuitenkin pyrkiä ehkäisemään velkaongelmien syntymistä eri toimijoiden antamalla talousvalistuksella. Keskeistä on myös talous- ja velkaneuvonnan resurssien riittävyys, neuvontatyön painopisteen siirtäminen kokonaisvaltaisemman talousneuvonnan suuntaan ja neuvontatyö maksuvaikeuksien uusiutumisen estämiseksi. Sosiaalisen luototuksen laajentaminen ja toimintaohjelmat kansalaisten syrjäytymisen estämiseksi ovat myös keskeisiä keinoja velkaongelmien hoitamisessa.
Velkajärjestelylaissa jaotellaan tavalliset velat ja vakuusvelat. Tavallisten velkojen osalta maksuohjelman kesto on voimassa olevan lain mukaan viisi vuotta. Alkuperäisen velkajärjestelylain mukaan maksuohjelma voitiin määrätä viittä vuotta lyhemmäksi, jos se oli kohtuullista ottaen huomioon velallisen olosuhteet sekä se, miten ja missä määrin velallinen on suorittanut velkojaan ennen velkajärjestelyn hakemista tai suorittaa niitä omaisuuden rahaksimuutosta saatavilla varoilla. Perustelujen mukaan lyhyempi maksuohjelma voi olla kohtuullinen muun muassa silloin, kun velallinen on iäkäs tai on jo pitkään pyrkinyt huomattavin ponnisteluin selviytymään veloistaan. Esiin tuotiin myös velkajärjestelyn alkamisen pitkittyminen velallisesta riippumattomista syistä esimerkiksi muutoksenhaun vuoksi.
Velkaantumisesta kuluneelle ajalle annettiin oikeuskäytännössä merkitystä vain, jos velallinen oli kyennyt maksamaan velkojaan vähäistä enemmän. Tuomioistuimet vahvistivat alle viiden vuoden maksuohjelmia harvoin, käytännössä vain silloin, kun viiden vuoden maksuohjelma oli velallisen olosuhteisiin nähden poikkeuksellisen raskas.
Vuoden 2003 alusta voimaan tulleella lainmuutoksella (laki 1273/2002, HE 98/2002 vp) laajennettiin mahdollisuutta määrätä maksuohjelman kesto viittä vuotta lyhyemmäksi myös velkaantumisesta kuluneen ajan perusteella. Perustelujen mukaan kyse on kokonaisharkinnasta, jolloin merkitystä annetaan myös velallisen olosuhteille.
Nykyisen velkajärjestelylain 30 §:n 2 momentin mukaan maksuohjelman kesto voi olla viittä vuotta lyhyempikin, jos se on kohtuullista ottaen huomioon velallisen olosuhteet, velkaantumisesta kulunut aika sekä se, miten ja missä määrin velallinen on suorittanut velkojaan ennen maksuohjelman vahvistamista tai suorittaa niitä omaisuuden rahaksimuutosta saatavilla varoilla.
Käytännössä vuoden 2003 uudistuksen jälkeenkin maksuohjelma on vain harvoin vahvistettu alle viiden vuoden pituiseksi. Oikeuspoliittisen tutkimuslaitoksen selvityksen mukaan vuonna 2006 ainoastaan 12 prosenttia maksuohjelmista vahvistettiin viittä vuotta lyhyemmiksi (Vesa Muttilainen, Velkajärjestelyn kehityssuuntia 1993—2006. Verkkokatsauksia 2/2007).
Vakuusvelkojalla on panttioikeus velallisen omaisuuteen saatavansa vakuutena. Vakuusvelkojan osalta velkajärjestelylaissa ei määrätä maksuohjelmalle enimmäiskestoa. Jos velallinen on saanut säilyttää omistusasuntonsa, maksuohjelman kesto voi olla viittä vuotta pitempi, ei kuitenkaan tavallisten velkojen osalta ylittää kymmentä vuotta. Velallisen tulee suorittaa tavallisia velkojaan vähintään laissa säädetty määrä.
Niin sanottu nollaohjelma, jossa velallisen maksuvelvollisuus on kokonaan poistettu, kestää voimassa olevan velkajärjestelylain mukaan aina viisi vuotta. Sitä ei siis voida määrätä lyhyemmäksi edes edellä mainituilla perusteilla. Jos velallinen saa myöhemmin varallisuutta tai tuloa, hän on velvollinen lisäsuorituksiin velkajärjestelylaissa säädetyn laskuperusteen mukaisesti. Velallisen maksuvelvollisuutta ei voimassa olevan lain mukaan voida poistaa, jos maksuvara puuttuu tai on vähäinen väliaikaisena pidettävästä syystä. Tällöin velkajärjestelyä ei voida myöntää (velkajärjestelylain 9 a §). Toisaalta velkajärjestelyn myöntämisen edellytyksenä ei ole, että velallisella on vakituinen tai pitkäaikainen työsuhde ja säännölliset tulot. Maksuohjelma voidaan laatia myös tilapäistöissä taikka määräaikaisissa tai muissa niin sanotuissa epätyypillisissä työsuhteissa oleville velallisille (hallituksen esitys 180/1996 vp laiksi yksityishenkilön velkajärjestelystä annetun lain muuttamisesta).
Velkajärjestelylaissa säädetään lukuisia velkajärjestelyn esteitä (lain 10 §). Este saada velkajärjestely on esimerkiksi se, että velalliselle on määrätty rikoksen perusteella maksuvelvollisuus, eikä velkajärjestelyä voida pitää perusteltuna. Törkeän sopimaton tai keinotteluluonteinen elinkeinotoiminta, taloudellisen tilanteen sopimaton heikentäminen, jonkun velkojan suosiminen, velkojien asemaa vahingoittava taloudellisen aseman järjestely sekä varojen salaaminen ulosottomenettelyssä ovat niin ikään este päästä velkajärjestelyyn. Käytännössä suhteellisen yleinen velkajärjestelyn este on se, että velallisen katsotaan velkaantuneen ilmeisen kevytmielisesti. Aikaisemmin myönnetty velkajärjestely on este myöntää uutta velkajärjestelyä.
Siitä huolimatta, että velallista koskee jokin velkajärjestelyn esteistä, hänelle voidaan myöntää velkajärjestely, jos siihen on painavia syitä ottaen erityisesti huomioon velkaantumisesta kulunut aika, velallisen toimet velkojen maksamiseksi ja muut velallisen olosuhteet sekä velkajärjestelyn merkitys velallisen ja velkojien kannalta (velkajärjestelylain 10 a §). Erityissäännöstä velkajärjestelyn kestosta tässä tapauksessa ei ole.
Velkajärjestelylain mukaan maksuohjelman kestoa on mahdollista jatkaa yksityisvelkojan hyväksi ja tämän vaatimuksesta enintään kaksi vuotta. Tämä edellyttää, että jatkamiseen on erityisen painavia syitä ottaen huomioon kyseisen yksityisvelkojan saatavan määrä ja hänen taloudellinen asemansa sekä velallisen olosuhteet.
Jos velallisen on velkajärjestelylain mukaan suoritettava selvittäjän saatava, maksuohjelman kesto pitenee enintään neljä kuukautta.
Käsillä oleva esitys, kuten nykyinenkin velkajärjestelylaki, on sopusoinnussa Euroopan neuvoston ministerikomitean suosituksen, recommendation CM/Rec(2007)8 kanssa. Suosituksessa muun muassa korostetaan jäsenvaltioiden vastuuta huolehtia siitä, että velkajärjestelyn maksuohjelmat ovat kattavia sekä kohtuullisia niin maksettavan määrän kuin keston suhteen. Jäsenvaltioiden tulee edistää ylivelkaantuneiden henkilöiden paluuta yhteiskuntaan ja pääsyä työmarkkinoille.
Voimassa olevan ulkomaisen lainsäädännön ja mahdollisten uudistushankkeiden selville saamiseksi työryhmä on lähettänyt kyselyn velkajärjestelystä, erityisesti maksuohjelman kestosta, muille EU-maille. Seuraava katsaus ulkomaiden lainsäädäntöön perustuu pääosin tähän kyselyyn.
Englannissa maksukyvytön luonnollinen henkilö ja yksityisyrittäjä voidaan määrätä konkurssiin. Menettelystä säädetään vuoden 1986 insolvenssilaissa (Insolvency Act). Menettelyä on uudistettu lailla vuodelta 2002 (Enterprise Act 2002).
Velallinen voi vapautua veloistaan vuoden kuluttua konkurssin alkamisesta. Pesänhoitaja voi kuitenkin vaatia oikeudelta määräystä, ns. Income Paymenst Order, jonka nojalla velallisen on suoritettava tuloistaan velkojaan vielä kolmen vuoden ajan. Vaihtoehtoisesti velallinen ja pesänhoitaja voivat tehdä tästä maksuvelvollisuudesta sopimuksen, ns. Income Payments Agreement. Veloista vapautumisen ulkopuolelle on suljettu tietyt velkatyypit, kuten petollisella menettelyllä syntyneet velat, sakot ja perheoikeudelliset suoritukset.
Italiassa ei tällä hetkellä ole yksityishenkilön velkajärjestelyä. Italian parlamentissa on käsiteltävänä lakiehdotus, johon sisältyy säännökset ylivelkaantuneiden luonnollisten henkilöiden maksukyvyttömyysmenettelystä. Ehdotuksen mukaan ylivelkaantuneet kuluttajat ja pienet yksityiset yritykset voisivat ehdottaa kaikille velkojille sopimusta, joka olisi tuomarin valvonnassa.
Puolassa on laki vuodelta 2003 (Bankruptcy and Rehabilitation Procedures Law), jossa säädetään yrittäjien konkurssista ja yksityishenkilöiden konkurssista.
Maksuohjelma on mahdollinen yksityishenkilöille. Jos konkurssipesän varojen rahaksimuuton jälkeen on jäljellä velkoja, tuomioistuin voi konkurssivelallisen pyynnöstä päättää enintään viiden vuoden maksuohjelmasta. Jos olosuhteiden muuttuminen tekee takaisinmaksun mahdottomaksi, tuomioistuin voi pidentää takaisinmaksuaikaa enintään kahdella vuodella. Jos konkurssivelallisen taloudellinen asema yllättävästi paranee esimerkiksi lahjoituksen tai perinnön johdosta, tuomioistuin voi suurentaa velkojen takaisinmaksun määrää. Näin ei kuitenkaan tehdä tilanteessa, jossa parantuminen johtuu velallisen yritys- tai ammattitoiminnasta. Tarkoituksena on kannustaa velallisia lisäämään aktiivisuuttaan.
Tuomioistuimen tähän suostuessa konkurssiin mennyt yrittäjä voi sopia velkojiensa kanssa siitä, miten hän maksaa velkojaan. Tällöin voidaan sopia maksuohjelmasta, mutta kaikkien velkojien tulee tähän suostua. Tällaisissa sopimuksissa voidaan käyttää maksujen lykkäämistä, velkojen takaisinmaksua erissä, osittaista veloista vapauttamista tai velkojen vaihtamista yrityksen osakkeisiin tai osuuksiin. Tietyt velat, kuten elatusvelvollisuus, on suljettu järjestelyn ulkopuolelle.
Ranskassa yksityishenkilön velkajärjestelystä säädetään kuluttajalaissa (Code de la Consommation). Menettelyn kokonaiskesto ei saa ylittää kymmentä vuotta. Velkajärjestelymenettely kattaa velallisen muut kuin elinkeino- tai ammattitoiminnasta aiheutuneet velat (dettes non professionelles). Menettely ei kuitenkaan kata elatusvelkoja, sakkoja eikä rikoksen uhreille maksettavia vahingonkorvauksia. Velkajärjestelykeinoina voidaan käyttää muun muassa maksuajan myöntämistä, lyhennysten ensisijaistamista, korkojen alentamista taikka veloista vapauttamista.
Romaniassa ei ole lainsäädäntöä yksityishenkilön velkajärjestelystä.
Ruotsissa yksityishenkilön velkajärjestelystä säädetään laissa 2006:548 (skuldsaneringslagen). Maksuohjelman kesto on viisi vuotta, ellei ole erityisiä syitä määrätä kestoa tätä lyhyemmäksi. Käytännössä maksuohjelma on määrätty viittä vuotta lyhyemmäksi velallisen hyvin korkean iän tai vakavan sairauden takia. Yksityistä yritystoimintaa harjoittavat luonnolliset henkilöt on periaatteessa suljettu velkajärjestelyn ulkopuolelle.
Pääsääntö on, että velkajärjestely kattaa velallisen kaikki velat ja maksuohjelman keston päätyttyä velallinen vapautuu veloistaan.
Norjan velkajärjestelylaissa (1992—07—17 nr 99, Lov om frivillig og tvungen gjeldsordning for privatpersoner) säädetään vapaaehtoisesta ja lakisääteisestä velkajärjestelystä. Lakisääteisessä velkajärjestelyssä maksuajan lähtökohtainen pituus on viisi vuotta (§ 5—2). Painavista syistä velalliselle voidaan vahvistaa muunpituinen maksuohjelma.
Harkittaessa, vahvistetaanko maksuohjelma viittä vuotta lyhyemmäksi, otetaan huomioon muun muassa se, merkitsisikö viiden vuoden mittainen maksuohjelma velalliselle kohtuutonta rasitusta, muodostaako takausvastuu olennaisen osan velallisen maksuvelvollisuudesta ja onko velallinen jo pitkän ajan suorittanut velkojaan velkajärjestelyn ulkopuolella.
Yli viiden vuoden maksuohjelma voidaan vahvistaa muun muassa eräin ehdoin asunnon säilyttämiseksi taikka jos velallisella on maksettavana rikosperusteisia korvausvelkoja tai huomattava määrä opintolainaa. Yli kahdeksan vuoden ohjelma voidaan vahvistaa vain erityisen poikkeuksellisissa tapauksissa. Maksuohjelman kesto ei saa ylittää kymmentä vuotta.
Saksassa säännökset yksityishenkilön velkajärjestelystä sisältyvät insolvenssilakiin (Insolvenzordnung), joka sisältää myös konkurssia ja yrityssaneerausta koskevat säännökset. Yksityishenkilö voi vapautua veloistaan kuuden vuoden maksuohjelman jälkeen. Velkajärjestelyn myöntäessään tuomioistuin päättää, että velallinen vapautuu veloistaan, jos hän täyttää laissa säädetyt velvollisuutensa. Velallisen on kuuden vuoden ajan suoritettava ulosmittauskelpoinen osa tuloistaan uskotulle miehelle, joka jakaa sen velkojille. Maksuohjelman keston päättymisen jälkeen tuomioistuin voi uskottua miestä ja velkojia kuultuaan päättää veloista vapautumisesta. Tietyt velat on kuitenkin laissa suljettu veloista vapautumisen ulkopuolelle.
Slovakiassa yksityishenkilö voi saada velkajärjestelyn konkurssia ja velkojen järjestelyä koskevan lain (7/2005) nojalla. Maksuohjelman kesto on kolme vuotta. Laki ei erottele yrittäjiä muista henkilöistä. Menettely kattaa kaikki velallisen velat. Tuomioistuin päättää rahamäärän, jolla velallisen tulee vuosittain velkojaan suorittaa.
Tanskan konkurssilaissa (Konkurslov) on säännökset konkurssista, pakkoakordista ja velkajärjestelystä. Velkajärjestely voidaan myöntää maksukyvyttömälle luonnolliselle henkilölle, jolla ei ole selvittämättömiä taloudellisia suhteita. Maksuohjelman kesto on yleensä viisi vuotta, mutta sitä voidaan erityisistä syistä lyhentää tai pidentää. Velkajärjestely kattaa kaikki ennen menettelyn alkamista syntyneet velat. Velkajärjestelyssä velkojen määrää alennetaan tai maksuvelvollisuus poistetaan.
Vuonna 2005 voimaan tulleella lainmuutoksella muutettiin velkajärjestelyä koskevia säännöksiä yrittäjien osalta. Kun velallisen velat ovat pääosin aiheutuneet konkurssiin menneestä elinkeinotoiminnasta, maksuohjelman kesto on yleensä kolme vuotta.
Tsekin tasavallassa on uusi maksukyvyttömyyslainsäädäntö (182/2006), jonka nojalla 1.1.2008 lähtien yksityishenkilö on voinut päästä velkajärjestelyyn. Velkajärjestely (debt adjustment) on mahdollinen vain yksityishenkilöille. Yrittäjiä varten on eri maksukyvyttömyysmenettely.
Velallisen täytyy tarjoutua maksamaan vähintään 30 % veloista, kertasuorituksena tai erissä, enintään viiden vuoden aikana. Kun velallinen on suorittanut 30 % veloistaan viiden vuoden aikana, loput veloista voidaan antaa anteeksi. Määrä voi olla alle 30 %, jos velkojat tähän suostuvat. Velkajärjestely voi kattaa kaikki muut velat paitsi elatusvelvollisuuden.
Unkarissa ei tällä hetkellä ole lainsäädäntöä yksityishenkilön velkajärjestelystä, mutta uusi laki kuluttajien maksukyvyttömyysmenettelystä on valmisteltavana. Lakiluonnoksen mukaan maksuohjelman kesto olisi viisi vuotta. Yrittäjät ja yritystoiminnasta aiheutuneet velat olisi suljettu menettelyn ulkopuolelle. Muilta osin tarkoitus olisi, että menettely kattaisi kaikki velat. Menettelyn tarkoituksena olisi saada aikaan sopimus velallisen ja velkojien välillä velkajärjestelystä ja saada velkojien ja tuomioistuimen hyväksyntä maksuohjelmalle. Maksuohjelmassa voitaisiin käyttää velkajärjestelykeinoina veloista vapauttamista kokonaan tai osittain, koron alentamista tai maksuajan myöntämistä.
Esityksessä ehdotetaan, että velkajärjestelyn maksuohjelma lyhentyisi viidestä vuodesta kolmeen vuoteen. Kuitenkin jos velallisen maksuvelvollisuus on kokonaan poistettu maksuvaran puuttumisen vuoksi, tällainen nollaohjelma vahvistettaisiin viiden vuoden pituiseksi. Myös silloin, kun maksuohjelma on vahvistettu esteestä huolimatta, ohjelman kesto olisi viisi vuotta.
Jos velalliselle on vahvistettu nollaohjelma ja velalliselta puuttuu pysyvästi maksukyky, maksuohjelman kesto voisi kuitenkin olla viittä vuotta lyhyempi. Maksukyky voi puuttua pysyvästi sairauden, iän tai muun vastaavan syyn vuoksi. Tämä koskisi myös sitä tilannetta, että nollaohjelma on vahvistettu sellaiselle velalliselle, joka on päässyt velkajärjestelyyn esteestä huolimatta.
Pääsääntö maksuohjelman kestosta. Esityksen tavoitteena on edesauttaa ja nopeuttaa ylivelkaantuneiden henkilöiden palaamista takaisin yhteiskuntaan aktiivisiksi toimijoiksi. Tällä tavoitellaan velallisten taloudellisen tilanteen nykyistä nopeampaa normalisoitumista. Nopea taloudellisen tilanteen normalisoituminen on luonnollisesti velallisen edun mukaista, koska anteeksiannettavien velkojen määrä on yleensä huomattava ja maksuohjelman taloudelliset vaatimukset velalliselle ovat varsin tiukat ja toimeentulo on niukkaa maksuohjelman aikana. Tavoitteena on tukea työelämässä tai yritystoiminnassa olevien velallisten aktiivisuutta maksuohjelman ajan. Jo vuonna 2003 tehdyllä muutoksella pyrittiin lisäämään viittä vuotta lyhyempien ohjelmien määrää. Käsillä oleva esitys jatkaa tätä aiempaa pyrkimystä.
Maksuohjelmien lyhentämisellä tavoitellaan myös säästöjä yhteiskunnalle. Säästöjä toivotaan saatavan velallisten aktivoitumisen kautta. Tavoitteena myös on, että maksuohjelmien erilaiseen hallinnointiin, kuten lisäsuoritusten laskemiseen, kuluvat talous- ja velkaneuvonnan resurssit voitaisiin kohdentaa akuutissa ongelmatilanteessa olevien velallisten auttamiseen. Lisäsuoritusjärjestelmää on tarkoitus arvioida kokonaisuudessaan seuraavassa uudistusvaiheessa.
Velkajärjestelylain uudistuksella tulee pyrkiä siihen, ettei velkojien nykyisin maksuohjelmista saama kertymä pienentyisi. Tosin ensivaiheessa kertymä pienentyy, koska maksuohjelmaa esitetään lyhennettäväksi. Kuitenkin yhdistettynä toimiin, joilla pyritään vähentämään velkojille tuottamattomien maksuohjelmien määrää ja nykyistä paremmin kannustamaan velallisia hakeutumaan pois näistä ohjelmista, voidaan maksuohjelman lyhentämisen haittavaikutuksia kompensoida velkojille. Erilaisia kannustinjärjestelmiä selvitetään uudistuskokonaisuuden seuraavassa vaiheessa.
Alentamisperusteita kolmen vuoden maksuohjelmalle ei esitetä. Maksuohjelman lyhentyminen kolmeen vuoteen on niin merkittävä muutos velallisten hyväksi, että on vaikea perustella enää tätä lyhyempiä maksuohjelmia edes yksittäistapauksissa, lukuun ottamatta velallisia, joilta alla todetun mukaisesti puuttuu pysyvästi maksukyky.
Silloin, kun velallisen maksuvelvollisuus on kokonaan poistettu maksuvaran puuttumisen vuoksi tai kun velkajärjestely on myönnetty esteestä huolimatta, maksuohjelman kesto on ehdotuksen mukaan viisi vuotta. Sen sijaan velkojille suorituksia kerryttävän maksuohjelman kesto olisi mainittu kolme vuotta. Poikkeuksena olisi tilanne, jossa velallinen on saanut säilyttää asuntonsa. Tällöin tavallisten velkojen osalta maksuohjelma voisi olla enintään 10 vuoden pituinen, kuten nykyisinkin. Nykyiseen tapaan maksuohjelmaa voidaan jatkaa yksityisvelkojan hyväksi ja maksuohjelma voi jatkua enintään neljä kuukautta selvittäjän palkkion suorittamiseksi.
Maksuvaran puuttumisesta tai esteestä huolimatta vahvistetun ohjelman kesto. Velkajärjestelyn maksuohjelman pituuden tulee olla yleisesti hyväksyttävä. Tämä tarkoittaa sitä, ettei velkajärjestely saa herättää laajamittaista epäoikeudenmukaisuuden tunnetta niiden velallisten keskuudessa, jotka pienestäkin maksuvarastaan hoitavat vapaaehtoisesti velvoitteensa. Järjestelmä ei saa myöskään suosia velallistahoa tavalla, joka houkuttelee holtittomaan luotonottoon ja laskemaan sen varaan, että velvoitteet hoituvat lyhyellä ja kevyellä maksuohjelmalla.
Silloin, kun velallisen maksuvelvollisuus on kokonaan poistettu, järjestelmän yleinen hyväksyttävyys puoltaa sitä, että maksuohjelman kesto säilyy viitenä vuotena. Jos velallinen ei kykene maksamaan mitään tai vain vähäisenä pidettävän määrän, on perusteltua odottaa riittävän pitkä aika tilanteen mahdollista korjaantumista. Velalliselle säädetään velkajärjestelylaissa myötävaikutusvelvollisuus. Sen mukaan velallisen tulee pyrkiä ylläpitämään maksukykyään ja ryhtyä sellaisiin toimenpiteisiin maksukykynsä parantamiseksi, joita häneltä kohtuudella voidaan edellyttää. Myös osa nollaohjelman saaneista velallisista maksaa lisäsuorituksia (hallituksen esitys 30/2006 vp laiksi yksityishenkilön velkajärjestelystä annetun lain muuttamisesta).
Näin ollen kun velallisen olosuhteet saattavat muuttua niin, että hän saakin myöhemmin maksuvaraa, ei ole perusteltua lyhentää nollaohjelmaa kolmeen vuoteen. Lyhyt maksuohjelma ilman maksuvaraa saattaa houkutella velallisen passiivisesti odottamaan ohjelman päättymistä. Uudistuksen seuraavassa vaiheessa harkitaan, voisivatko myös ne velalliset, joille on vahvistettu maksuvaran puuttumisen vuoksi nollaohjelma, saada hyötyä kannustinjärjestelmistä. Eräs mahdollisuus on, että maksuohjelman kesto voisi lyhentyä, jos velallinen on työssä tai ryhtyy yrittäjäksi.
Oikeudenmukaisuussyyt puhuvat sen puolesta, että pysyvä maksuvaran puuttuminen on peruste vahvistaa viittä vuotta lyhempi maksuohjelma. Alarajaa ei olisi. Jos on selvää, ettei velallinen tule tulevaisuudessakaan esimerkiksi sairauden perusteella saamaan lainkaan maksuvaraa, maksuohjelmalla ja sen kestolla ei ole normaalia tehtävää. Tällöin myöskään velallisen myötävaikutusvelvollisuus tai olosuhteiden muutos ei tuota tulosta velkojille. Silloin maksuohjelman tarkoituksettomuus ja kohtuussyyt sallivat viittä vuotta lyhyemmän maksuohjelman vahvistamisen tilanteen mukaisesti.
Yleiset velkajärjestelyn hyväksyttävyyteen ja oikeudenmukaisuuteen liittyvät näkökohdat puhuvat myös sen puolesta, että velkajärjestelyn estetilanteessa maksuohjelman pituus olisi viisi vuotta, joka on nykyisin voimassa oleva pääsääntö. Jos siis velallinen on lain 10 a §:n perusteella saanut velkajärjestelyn, vaikka velat ovat esimerkiksi rikosperusteisia tai velallinen on velkaantunut ilmeisen kevytmielisesti, maksuohjelman kesto olisi viisi vuotta. Poikkeuksena olisi tilanne, jossa velalliselle vahvistetaan nollaohjelma ja velallisen maksuvara puuttuu pysyvästi. Silloin myös esteestä huolimatta myönnetyn velkajärjestelyn maksuohjelma voisi olla yllä todetun mukaisesti viittä vuotta lyhyempi.
Myös viiden vuoden maksuohjelmia, toisin sanoen nollaohjelmia ja esteestä huolimatta vahvistettuja ohjelmia, voitaisiin jatkaa yksityisvelkojan hyväksi. Yksityisvelkojan kannalta saattaa olla hyvinkin merkityksellistä, että hänellä on mahdollisuus saada maksuohjelma jatkumaan enintään kahdella vuodella sen jälkeen, kun ohjelma on muiden velkojien osalta päättynyt. Esimerkiksi jos rikoksentekijä saa velkajärjestelyn, asianomistajan kohdalla voi olla perusteltua saada korvaussaatavaa perityksi seitsemän vuoden ajan.
Oikeuspoliittisen tutkimuslaitoksen selvityksen (Vesa Muttilainen, Velalliset ja maksuohjelmat vuonna 2005, Helsinki 2007, OPTL:n tutkimustiedonantoja 75) mukaan velkajärjestelyn maksuohjelmista kertyy velkojille keskimäärin 10 prosenttia niiden velallisten ohjelmista, joilla on maksuvaraa tai varallisuutta. Jos mukaan otetaan kaikki maksuohjelmat, siis myös ohjelmat, joilla ei tule lainkaan suorituksia velkojille, kertymä jää keskimäärin hyvin vähäiseksi, noin yhteen prosenttiin.
On selvää, että pelkkä maksuohjelman lyhentäminen pienentää velkojien kertymiä vielä tästäkin. Ilmeisesti lisäksi maksuohjelman lyhentäminen viidestä vuodesta kolmeen vuoteen pienentää kertymää jonkin verran suhteellista laskutapaa enemmän, koska velkojataholta saatujen tietojen mukaan maksuohjelmien tuotto nousee ohjelman lopussa lisäsuoritusten vuoksi. Tätä huomiota tukee se, että Espoon talous- ja velkaneuvonnan Espoossa asuvia velkajärjestelyvelallisia koskevan selvityksen mukaan lähes 60 prosenttia lisäsuorituksista tulee velallisilta, joilla on sama työ kuin maksuohjelman vahvistamishetkellä. Espoon tekemän selvityksen mukaan ohjelman loppupuolella lisäsuorituksia kertyy maksettavaksi melko vähäistenkin muutosten vuoksi. Tällaisia muutoksia ovat esimerkiksi verotuksen keventyminen, palkkojen ja eläkkeiden yleiskorotukset ja vähäiset ylityöt.
Luotonanto on nykyaikaisessa yhteiskunnassa välttämättömyys. Siitä hyötyvät sekä kotitaloudet että liike-elämä. Luottojen avulla kansalaiset pystyvät rahoittamaan esimerkiksi asunnonhankinnan, kulutushyödykkeiden ostamista ja opintoja. Nykyaikaisessa luotonannossa on kuitenkin myös epäterveitä piirteitä. Kulutusluottojen tarjonnassa etenkin niin sanotut pikaluotot ovat johtamassa laajamittaisiin kansalaisten maksuongelmiin. Näiden ongelmien hoitamisesta aiheutuu yhteiskunnalle kustannuksia. Tässä esityksessä on kyse myös näiden kustannusten oikeudenmukaisesta jakamisesta velallisten, velkojien ja yhteiskunnan kesken, joskin esimerkiksi pikaluottojen aiheuttamiin ongelmiin tulee puuttua ensisijaisesti itse luotonantoa koskevalla lainsäädännöllä.
Maksuohjelman lyhentämisellä on velallisten ja yhteiskunnan kustannusten kannalta positiivinen vaikutus. On tärkeää, että etenkin työikäiset velalliset, joilla on vielä toimintakykyä jäljellä, saadaan mahdollisimman pian aktiivisiksi toimijoiksi, toisin sanoen työntekijöiksi ja yrittäjiksi. Ei voida pitää hyväksyttävänä sitä, että yhteiskunnalle koituu voimallisen luottojen markkinoinnin seurauksena huomattavia kustannuksia ja kansalaiset joutuvat velkaantumisen vuoksi syrjäytymisvaaraan. Luotonantajien tulee jo luotonantotilanteessa varmistaa velallisen maksukyky ja toimia muutoinkin hyvän luotonantotavan edellyttämällä tavalla.
Yhteiskunta jo nykyisellään kohdentaa huomattavan suuren rahamäärän maksukyvyttömyyden hoitamiseen esimerkiksi ulosottolaitoksen sekä talous- ja velkaneuvonnan ylläpitäjänä. Mainittuja toimintoja rahoitetaan suurelta osin verovaroista, jolloin kaikki suomalaiset osallistuvat ylläpitokustannuksiin. Näiden kustannusten määrän ja luotonannon ongelmatilanteiden hoitamistapojen välillä tulisi olla tasapaino.
Tilastokeskuksen tilastojen mukaan vuonna 2008 käräjäoikeuksissa käsiteltiin yhteensä 2 841 velkajärjestelyhakemusta. Niistä 2 371 tapauksessa velkajärjestely vahvistettiin. Vahvistetuissa maksuohjelmissa kaikkien velkojen yhteismäärä oli 226 miljoonaa euroa ja mediaanivelka oli 31 000 euroa.
Laskettuna 3,4 prosentin tulokertymällä ja 2 400 vahvistetun maksuohjelman määrällä voidaan arvioida, että velkojien velkajärjestelystä saama kertymä pienentyy noin 9,1 miljoonaa euroa vuosittain, jos maksuohjelman kestoa lyhennetään viidestä vuodesta kolmeen vuoteen. Jos laskelman ulkopuolelle jätetään realisointikertymä, johon uudistus ei käytännössä vaikuta, vähennys on noin 7,7 miljoonaa euroa vuodessa. Yhdeksää miljoonaa euroa voidaan kuitenkin pitää siinä mielessä perusteltuna lukuna, että kokemusten mukaan maksuohjelmien viimeisinä vuosina velkojat saavat kertymiä suhteessa alkuvuosia enemmän lisäsuoritusvelvollisuuden perusteella.
Kuluttajaviraston raportin mukaan (Talous- ja velkaneuvonta, raportti vuodelta 2008) valtion ja kuntien varoja käytettiin talous- ja velkaneuvontaan yli seitsemän miljoonaa euroa. Talous- ja velkaneuvonnassa tehtiin vuonna 2008 kaikkiaan yli 63 000 työsuoritetta, joista lähes puolet oli asiakastapaamisia. Työsuoritteen hinta oli 106 euroa. Vuonna 2008 talous- ja velkaneuvonnassa käytettiin 148 henkilötyövuotta, ja jokaisen henkilötyövuoden kustannus oli lähes 50 000 euroa. Maksuohjelman vahvistamisen jälkeiseen aikaan ajoittuvia toimia, kuten maksuohjelman muutoksia, toimeentulotuen hakemisessa avustamisia ja lisäsuoritusten laskemisia oli yhteensä noin 6 000 työsuoritetta. Maksuohjelman lyhentäminen jonkin verran vähentää tällaisten suoritteiden määrää ja siten vapauttaa talous- ja velkaneuvonnan resursseja kohdennettavaksi akuuttien tilanteiden käsittelyyn. Näin voitaisiin auttaa nopeammin ja aiempaa useampaa velallista sekä työskennellä heidän kanssaan pitkäjännitteisemmin. Lisäksi uudistuksen seuraavassa vaiheessa on tarkoitus löytää keinoja järjestelmän yksinkertaistamiseksi ja siten talous- ja velkaneuvonnan resurssien tarkoituksenmukaisemmaksi käyttämiseksi.
Vaikka tämän esityksen perusteella velkojille aiheutuu menetyksiä, tilannetta ei tarkoiteta pysyväksi. Jatkossa pyritään kehittämään esimerkiksi järjestelmiä, joilla kokonaan tuottamattomien nollaohjelmien määrää voitaisiin vähentää.
Nollaohjelmia on noin 40 prosenttia vahvistettujen maksuohjelmien määrästä (ks. jaksossa 4 mainittu Oikeuspoliittisen tutkimuslaitoksen selvitys). Luultavaa on, että osa velkajärjestelyssä olevista velallisista käy töissä virallisten järjestelmien ulkopuolella, niin sanotusti pimeästi. Tästä aiheutuu velkojille vahinkoa ja yhteiskunnalle verotulojen menetyksiä. Jos nollaohjelmien määrää kyetään pienentämään, velkojien menetystä voidaan kompensoida suorituksia kerryttävien maksuohjelmien määrän lisääntymisen kautta. Seuraavan vaiheen uudistuksessa on tarkoitus etsiä keinoja lisätä kannustavuutta nollaohjelmissa. Harkittavaksi tulee muun muassa mahdollisuus lyhentää nollaohjelman kestoa, jos velallinen työllistyy tai ryhtyy yrittäjäksi.
Käsillä olevan esityksen ei otaksuta vaikuttavan negatiivisesti maksuhalukkuuteen. Ne velalliset, jotka ovat velkaantuneet laskelmoidusti, eivät pääse velkajärjestelyyn, ja niillä velallisilla, jotka saavat velkajärjestelyn esteestä huolimatta, maksuohjelman kesto olisi kaksi vuotta pitempi kuin muilla velallisilla. Sama koskee sellaisia velallisia, joilla ei ole maksuvaraa. Kertaalleen myönnetty velkajärjestely on uuden velkajärjestelyn este, joten velkajärjestely ei ole keino toistuvasti vapautua velkavastuusta.
Menetykset velkojataholle eivät ole niin huomattavia, että niillä olisi havaittavaa vaikutusta korkotasoon. Jossakin määrin uudistus saattaa vaikuttaa kontrollin lisääntymiseen luotonsaannissa, mutta tämä vaikutus on nykyisessä helpon luoton yhteiskunnassa jopa toivottavaa. Vaarana tosin on se, että pienituloiset kansalaiset ajautuvat käyttämään yksinomaan kalliita kulutusluottoja ja pikaluottoja. On tärkeää, että tällaisia luottomuotoja koskevilla säännöksillä hillitään luotonannon ylilyöntejä.
Jos velalliselta puuttuu kokonaan ja pysyvästi maksuvara, maksuohjelman kesto voisi olla viittä vuotta lyhyempi. Myöskään tällä säännöksellä ei ole vaikutusta velkojien asemaan, koska velkojille ei ole odotettavissa maksusuorituksia, lukuun ottamatta satunnaisia tapahtumia kuten perintöä. Toisaalta huolellisessa luotonannossa ei voida perustaa takaisinperintää kokonaan sattumanvaraisten seikkojen varaan.
Tuomioistuinten työmäärä saattaa hieman lisääntyä, jos käy niin, että velkojat aiempaa useammin vetoavat velkajärjestelyn esteeseen saadakseen velallisen maksuohjelman viiden vuoden mittaiseksi. Uudistuksen seuraavassa vaiheessa on tarkoitus arvioida esteperusteita myös tästä näkökulmasta. Lisäksi on mahdollista tarvittaessa tiukentaa velkojien velvollisuutta perustella väitteensä.
Ehdotus vaikuttaa myös vapaaehtoisiin sopimuksiin. Voidaan pitää selvänä, että maksuohjelman keston lyhentäminen vähentää velallisten halukkuutta tehdä kolmea vuotta pidempiä maksusopimuksia. Vastaavasti velkoja joutuu vertaamaan lakisääteisen velkajärjestelyn kertymää siihen, mitä olisi saatavissa vapaaehtoisella sopimuksella. Ehdotuksen voidaan toisaalta odottaa lisäävän kertasuoritukseen perustuvien sopimusten määrää, koska velalliset saisivat nykyistä helpommin järjestymään maksuohjelman kertymää vastaavan luoton esimerkiksi lähipiiriltään, sosiaalisena luottona tai Takuu-Säätiön avulla.
Esitys on valmisteltu oikeusministeriön 18.9.2009 asettamassa työryhmässä. Työryhmään on oikeusministeriön lainvalmistelun ja oikeushallinnon edustajien lisäksi kuulunut edustaja työ- ja elinkeinoministeriöstä. Lisäksi työryhmään on kuulunut käräjätuomari ja asianajaja sekä kuntien edustajina talous- ja velkaneuvoja ja sosiaali- ja potilasasiamies. Yrittäjiä edusti työryhmässä Suomen Yrittäjät ja velkojatahoa Finanssialan Keskusliitto ja Suomen Perimistoimistojen liitto.
Toimeksiantonsa mukaan työryhmän tuli ensimmäisessä vaiheessa arvioida sitä, tulisiko velkajärjestelyn maksuohjelmaa lyhentää. Tämä vaihe päätettiin toteuttaa erikseen nopealla aikataululla, koska velallisten ja velkojien tulee saada mahdollisimman nopeasti tietää, mikä maksuohjelman kesto tulee olemaan. Epätietoisuus tätä keskeistä seikkaa koskevasta mahdollisesta lainmuutoksesta aiheuttaa sen, että osa velkajärjestelyasioista pysyy eräänlaisessa odotustilassa, koska velalliset eivät tiedä, miten heidän kannattaa toimia.
Oikeusministeriö pyysi mietinnöstä lausunnon 55 eri viranomaiselta ja järjestöltä. Lausuntoja saapui yhteensä 36. Lausunnoista on laadittu tiivistelmä (oikeusministeriön lausuntoja ja selvityksiä 2010:21). Suurin osa lausunnonantajista kannatti maksuohjelman keston lyhentämisestä tai suhtautui siihen myönteisesti. Velkojatahoa ja tuomioistuinlaitosta edustavat lausunnonantajat kuitenkin vastustivat esitettyä muutosta.
Erityisesti tuomioistuinten lausuntopalautteen perusteella ehdotusta yksinkertaistettiin tähän hallituksen esitykseen niin, että luovuttiin alentamisperusteista, jotka ehdotuksessa koskivat kolmen vuoden maksuohjelmaa. Näin ehdotettua sääntelyä on voitu jonkin verran yksinkertaistaa ja vähentää perusteita, joihin osapuolet voivat vedota ja joista voi syntyä riitaisuutta tuomioistuimessa.
Kuten edellä on jo useassa kohdin todettu, tämä ehdotus on ensimmäinen vaihe velkajärjestelylain laajempaa uudistusta. Uudistus toteutetaan kahdessa vaiheessa, koska maksuohjelman kestoa koskevan uudistuksen sisältöä ei voida jättää avoimeksi niin pitkäksi aikaa kuin velkajärjestelylain uudistaminen muulta osin vaatisi. Esityksen jälkeen on tarkoitus antaa toinen esitys, jossa velkajärjestelylakia tarkistetaan kokonaisvaltaisemmin. Velkajärjestelymenettelyä pyritään tarkistamaan niin, että se olisi mahdollisimman oikeudenmukainen, kannustava ja yksinkertainen, mutta myös velkojien edut huomioon ottava.
Tämän esityksen mukaan nollaohjelman kesto olisi viisi vuotta, paitsi jos velalliselta puuttuu pysyvästi maksuvara. Tämä kahden vuoden ero säännönmukaiseen kolmen vuoden mittaiseen maksuohjelmaan nähden aiheuttanee sen, että ne velalliset, joilla on siihen mahdollisuus, pyrkivät aiempaa tehokkaammin työllistymään ja hankkimaan maksuvaraa. Tilanne on ongelmallinen niiden velallisten kohdalla, jotka ovat työssä tai työllistyvät, mutta esimerkiksi elatuksenvarassa olevien lasten vuoksi maksuvaraa ei siltikään ole, ja heille vahvistetaan sen vuoksi viiden vuoden nollaohjelma. Muun muassa näiden velallisten asemaa on tarkoitus arvioida vielä uudistuksen toisessa vaiheessa. Erityisesti pohdittavaksi tulee, voitaisiinko myös heihin soveltaa mahdollisia uusia kannustinjärjestelmiä, jotka voisivat lyhentää alun perin viideksi vuodeksi vahvistettua maksuohjelmaa.
Oikeusministeriön lokakuussa 2008 asettama kulutusluottolainsäädännön uudistamista selvittänyt työryhmä on antanut mietintönsä (Kulutusluottoja koskevan lainsäädännön kokonaisuudistus, oikeusministeriö, työryhmämietintö 2009:15). Mietintö koskee EU:n uuden kulutusluottodirektiivin kansallista täytäntöönpanoa. Lisäksi mietinnössä ehdotetaan muun muassa, että kuluttajansuojalain (38/1978) 7 luvun 13 §:ään otetaan hyvää luotonantotapaa koskevat säännökset. Pykäläehdotuksen mukaan luottoja ei saa esimerkiksi markkinoida niin, että se on omiaan heikentämään kuluttajan kykyä harkita luoton ottamista huolellisesti. Mainitun luvun 14 §:ään otettaisiin säännös luotonantajan velvollisuudesta arvioida kuluttajan luottokelpoisuus. Mietinnön pohjalta on annettu hallituksen esitys (HE 24/2010 vp). Kyseinen esitys on sopusoinnussa tämän esityksen kanssa. Hyvää luotonantotapaa koskevilla säännöksillä tulee olemaan merkitystä myös velkajärjestelylain uudistuksen seuraavassa vaiheessa etenkin velkajärjestelyn esteperusteiden uudelleen arvioinnissa.
30 §.Yleissäännös maksuohjelmasta tavallisten velkojen osalta. Pykälän 1 momentin mukaan velallisen on käytettävä tavallisten velkojen suorittamiseen maksuvaransa mahdollisen vakuusvelkaosuuden vähentämisen jälkeen sekä varallisuuden rahaksimuutosta saadut varat erikseen säädetyllä tavalla. Tähän momenttiin ei esitetä muutoksia.
Pykälän 2 momentti koskee maksuohjelman kestoa niin sanottujen tavallisten velkojen osalta. Nykyisen momentin mukaan maksuohjelman sisältö on määrättävä niin, että maksuohjelman kesto on viisi vuotta. Yleisperustelujen 3 kohdassa mainituista syistä nyt ehdotetaan, että maksuohjelman kesto olisi kolme vuotta, eikä alentamisperusteita kolmesta vuodesta olisi. Selvyyden vuoksi myös tähän momenttiin otettaisiin viittaus alla todettuun 31 a §:ään.
Pykälän 3 momentti koskee velallista, joka saa säilyttää omistusasuntonsa. Nykyisen momentin mukaan tässä tapauksessa maksuohjelman kesto voi olla viittä vuotta pitempi. Pykälän 2 momenttiin ehdotetun maksuohjelman keston lyhentämisen vuoksi vastaava muutos on tarpeen tehdä myös puheena olevaan momenttiin. Momentin mukaan maksuohjelman kesto voisi olla kolmea vuotta pitempi, jos velallinen saa säilyttää omistusasuntonsa. Muita muutoksia momenttiin ei tehtäisi. Momentissa säilyisi ennallaan sääntö siitä, että maksuohjelman kesto ei kuitenkaan saa tavallisten velkojen osalta ylittää kymmentä vuotta velallisen asunnon säilyttämiseksi.
Pykälän nykyinen 4 momentti koskee niin sanottua nollaohjelmaa, toisin sanoen maksuohjelmaa, jossa velallisen maksuvelvollisuus on kokonaan poistettu. Tässä tapauksessa mahdollinen maksuvaran myöhempi syntyminen aiheuttaa kuitenkin lisäsuoritusvelvollisuuden tietyn kynnysmäärän jälkeen. Nykyisen momentin mukaan nollaohjelman kesto on viisi vuotta, jollei 31 a §:stä johdu. Jälkimmäinen säännös koskee yksityisvelkojan mahdollisuutta saada maksuohjelma jatkumaan enintään kahden vuoden ajan sen jälkeen, kun maksuohjelma on muiden velkojien osalta päättynyt. Viimeksi mainittuun pykälään ei ehdoteta muutoksia.
Momentti pysyisi ennallaan sen osalta, että nollaohjelman kesto olisi viisi vuotta. Tämä sääntö ei kuitenkaan olisi täysin ehdoton kuten nykyisin, vaan maksuohjelman kesto voisi olla viittä vuotta lyhyempi, jos velalliselta puuttuu pysyvästi maksuvara sairauden, iän tai muun vastaavan syyn vuoksi. Tällä tarkoitetaan esimerkiksi varattomia vanhuus- tai työkyvyttömyyseläkkeellä olevia velallisia, joilla elinaikanaan ei ole odotettavissa maksukykyä.
Momenttiin otettaisiin uusi säännös, jonka mukaan myös silloin, kun velkajärjestely on myönnetty 10 a §:n nojalla, toisin sanoen esteestä huolimatta, maksuohjelman kesto olisi viisi vuotta. Myös tässä tapauksessa ohjelman kestoa voitaisiin pidentää yksityisvelkojan hyväksi. Silloin kun velallinen on saanut velkajärjestelyn esteestä huolimatta, mutta hänelle vahvistetaan nollaohjelma, maksuvaran pysyvä puuttuminen esimerkiksi iän tai sairauden vuoksi antaisi mahdollisuuden vahvistaa viittä vuotta lyhyemmän maksuohjelman.
Pykälän 5 momenttiin ei ehdoteta muutoksia.
Ehdotetut muutokset vaikuttavat myös lain 32 §:ään. Viimeksi mainittu pykälä koskee tavallisten velkojen vähimmäiskertymää velallisen omistaessa asuntonsa. Pykälässä säädetään vähimmäiskertymä, joka velallisen on suoritettava tavallisia velkojaan silloin, kun velallisella on omistusasunto. Pykälän 2 momentissa säädetään siitä, mitä tähän vähimmäiskertymään luetaan. Momentin 2 kohdan mukaan tavallisten velkojen vähimmäiskertymään luetaan niin sanotun asumissuojaosuuden lisäksi se kertymä, jonka enintään viisi vuotta kestävä maksuohjelma tuottaa tavallisille velkojille, jos asumiskustannukset arvioidaan edullisimman vaihtoehdon mukaan.
Momenttia ei ole tarpeen muuttaa. Käytännössä 30 §:ään ehdotetut muutokset vaikuttavat kuitenkin myös puheena olevaan momenttiin, koska maksuohjelman kesto olisi nykyistä useammin kolme vuotta. Momentin sanamuoto ”enintään viisi vuotta kestävä maksuohjelma” tarkoittaisi sen mittaista maksuohjelmaa, jota kulloinkin ollaan vahvistamassa. Vertailukohtana voi siten olla kolmen tai viiden vuoden maksuohjelma, joka siinä asiassa tulee vahvistettavaksi.
Lailla ei olisi taannehtivia vaikutuksia. Ehdotetun siirtymäsäännöksen mukaan lakia ei sovellettaisi maksuohjelmiin, jotka on vahvistettu ennen tämän lain voimaantuloa, eikä niihin maksuohjelmiin, joita koskeva maksuohjelmaehdotus on toimitettu asiaan osallisille ennen tämän lain voimaantuloa.
Voimassa oleva velkajärjestelylaki on säädetty tavallisessa lainsäätämisjärjestyksessä. Käsillä olevan esityksen mukaan velkojien suorituksia kerryttävien maksuohjelmien kestoa lyhennettäisiin viidestä vuodesta kolmeen vuoteen. Tämä muutos ei ole yleisellä tasolla velkojien kannalta kohtuuton heikennys. Käytännössä velkajärjestelyn maksuohjelmat tuottavat velkojille vain pienen kertymän. Syynä on velallisten maksukyvyttömyys ja vähäinen maksuvara. Tästä kertymän pienentymisestä velkojataholle ei aiheudu sellaisia heikennyksiä, joita voitaisiin pitää heidän olennaisten oikeuksiensa kannalta merkityksellisinä tai kohtuuttomina.
Painavat yhteiskunnalliset perusteet puhuvat sen puolesta, että velallisilla on mahdollisuus lailla säädetyillä edellytyksillä vapautua velkavastuustaan nykyistä nopeammin. Luotonanto on nyky-yhteiskunnassa saanut sellaisia muotoja, että vastaavasti myös velalliset tarvitsevat aiempaa tehokkaampaa suojaa. Ei voida pitää hyväksyttävänä sitä, että osa luotonantajista toimii tavalla, joka johtaa laajat kansalaisryhmät velkaantumisen vuoksi syrjäytymisvaaraan ja seuraukset jäävät yhteiskunnan kannettaviksi.
Yksityisvelkojan, esimerkiksi takaajan erityisasema otettaisiin huomioon säilyttämällä ennallaan mahdollisuus maksuohjelman keston jatkamiseen enintään kahdella vuodella. Tällainen keston jatkaminen kerryttää koko velallisen maksuvaran verran yksityisvelkojan saatavaa, koska muut velkojat eivät ole enää maksuohjelmassa mukana.
Jos velallinen on itse aiheuttanut maksukyvyttömyytensä esimerkiksi ilmeisen kevytmielisellä velkaantumisella ja saanut esteestä huolimatta velkajärjestelyn, velkojien intressi otettaisiin huomioon siten, ettei maksuohjelman kestoa lyhennettäisi nykyisestä. Sama koskee niin sanottua nollaohjelmaa. Silloin velkojien edun voidaan katsoa vaativan, että velallinen myötävaikutusvelvollisuutensa edellyttämällä tavalla pyrkii viiden vuoden ajan saamaan maksuvaraa ja suorittamaan velkojaan.
Siirtymäsäännökset on laadittu niin, että ne eivät aiheuta muutoksia jo vahvistettuihin maksuohjelmiin ja siten turvaavat velallisten ja velkojien perusteltuja odotuksia. Ennen lain voimaantuloa vahvistetut maksuohjelmat ja tehdyt vapaaehtoiset velkasovinnot pysyvät voimassa muuttumattomina.
Ehdotetut säännökset ovat sellaisia menettelyluonteisia ja saatavan täytäntöönpanoon liittyviä säännöksiä, joista voidaan perustuslakivaliokunnan tulkintakäytännön säätää omaisuuden suojaan kohdistuvinakin yleensä tavallisella lailla (ks. PeVL 37/1998 vp ja PeVL 42/2006 vp). Esityksessä ei puututa jo vahvistettuihin maksuohjelmiin, joten ehdotus suojaa hyvin osapuolten perusteltuja odotuksia.
Edellä esitetyn perusteella katsotaan, että lakiehdotus voidaan kaikilta osin käsitellä tavallisessa säätämisjärjestyksessä.
Laki yksityishenkilön velkajärjestelystä annetun lain 30 §:n muuttamisesta
muutetaan yksityishenkilön velkajärjestelystä 25 päivänä tammikuuta 1993 annetun lain (57/1993) 30 §, sellaisena kuin se on osaksi laeissa 63/1997 ja 1273/2002, seuraavasti:
Jos velallisen maksuvelvollisuus on maksuohjelmassa kokonaan poistettu tai velkajärjestely on myönnetty 10 a §:n nojalla, maksuohjelman kesto on viisi vuotta, jollei 31 a §:stä johdu muuta. Silloin, kun maksuvelvollisuus on kokonaan poistettu, maksuohjelma voi kuitenkin olla viittä vuotta lyhyempi, jos velalliselta puuttuu pysyvästi maksuvara sairauden, iän tai muun vastaavan syyn vuoksi.
Ennen tämän lain voimaantuloa vahvistettuihin maksuohjelmiin ja maksuohjelmiin, joita koskeva maksuohjelmaehdotus on toimitettu asiaan osallisille ennen tämän lain voimaantuloa, sovelletaan tämän lain voimaantullessa voimassa olleita säännöksiä.
ESITYKSEN PÄÄASIALLINEN SISÄLTÖYLEISPERUSTELUT1 Johdanto2 Nykytila2.1 Lainsäädäntö ja käytäntö2.2 Ulkomaiden lainsäädäntöEnglantiItaliaPuolaRanskaRomaniaRuotsiNorjaSaksaSlovakiaTanskaTsekin tasavaltaUnkari3 Esityksen tavoitteet ja keskeiset ehdotukset4 Esityksen vaikutukset5 Asian valmistelu6 Muita esitykseen vaikuttavia seikkojaYKSITYISKOHTAISET PERUSTELUT1 Lakiehdotuksen perustelut2 Voimaantulo3 Suhde perustuslakiin ja säätämisjärjestysLakiehdotusLaki yksityishenkilön velkajärjestelystä annetun lain 30 §:n muuttamisesta30 § - Yleissäännös maksuohjelmasta tavallisten velkojen osalta

matches: tuomioistuin tuomioistuin tuomioistuin tuomioistuin tuomioistuin Tuomioistuin


PAGANUKSEN SUKUSEURA RY PÖYTÄKIRJA 1/2
SUKUKOKOUS 2000 PÖYTÄKIRJA PAGANUKSEN SUKUSEURAN SUKUKOKOUKSESTA 2000
Paikka: Seinäjoki Sali, Seinäjoki
Aika 19.8.2000
Läsnä 52 seuran jäsentä
Marja-Leena Lankinen avasi kokouksen
Seuran jäsenille lähetettiin 2 kutsukirjettä ja ja kokouksesta oli ilmoitus Karjala lehdessä. Kokous todettiin lailliseksi ja päätösvaltaiseksi
§3 Kokouksen virkailijoiden valinta
Ismo Unkuri
Olavi Savilahti ja Seija Noppari
§4 Työjäijestyksen hyväksyminen
§5 Toimintakertomus vuosilta 1998-1999
Ismo Unkuri esitteli toimintakertomuksen, joka hyväksyttiin
§6 Tilinpäätös vuosilta 1998-1999, tilintarkastuskertomus ja vastuuvapauden myömtäminen
Tuula Hämäläinen esitteli tilinpäätöksen. Tilintarkastuskertomus esiteltiin. Vastuuvapaus myönnettiin hallitukselle vuosilta 1998-1999.
§7 'I'oimintasuunnitelma vuosille 2001-2002
Ismo Unkuri esitteli toimintasuunnitelman, joka hyväksyttiin. Tomintasuunnitelmaan ei tulevaisuudessa esitetä hallituksen kokoontumisia.
§8 Talousarvio vuosille 2000,2001 ja 2002
Tuula Hämäläinen esitteli talousarviot vuosille 2000, 2001 ja 2002. Talousarviot vahvistettiin sääntöjen mukaisesti vuosille 2000 ja 2001. Vuoden 2002 talousarvio kuultiin tiedoksi. Lisäksi tarkennettiin muita kuluja.
§9 Hallituksen jäsenet vuosille 2001-2002
Hallituksen erovuoroisia jäseniä oli: Marja-Leena Lankinen, Tuula Hämäläinen, Kalevi Paganus ja Ismo Unkuri. Erovuoroiset valittiin hallitukseen uudelleen seuraavaksi kaudeksi. Muita hallituksen jäseniksi ovat Meeri Nurmi, Raimo Jouhki, Raimo Paganus, Leila Jylhä ja Seija Anttila. Hallituksen varajaseniä ovat Jouko Paganus ja Paavo Palevaara.
§ 10 Tilitarkastajien (2 kpl) ja varatilintarkastajien (2 kpl) valinta 2001-2002
Tilintarkastajat ja varatilintarkastajat valittiin sääntöjenmukaisesti vuosiksi 2000-2001. Tilintarkastajiksi valittiin Olavi Savinlahti ja Tapio Ropponen ja varatilintarkastajiksi valittiin Pirjo Mäkelä ja Timo Unkuri
§ 11 Jäsenmaksu
Jäsenmaksuksi vahvistettiin 50 mk/henkilö/vuosi ja ainaisjäsenmaksuksi 500,-mk
Muita esille tulevia asioita ei ollut
Pauli Hämäläinen päätti kokouksen
Seija Noppari Olavi Savilahti
Liitteet: Sukutaapaamiseen ja sukukokouksen osallistujaluettelo
Toimintasuunnitelma vuosille 2001-2002
Tilinpäätös vuosilta 1998-1999
Tilintarkastuskertomus vuosilta 1998-1999
Talousarviot vuosille 2000,2001 ja 2002


text:
1280x800 Taustat abstrakti. Kiehtovaa taustat ja tapetit 1280x800 711072
Taustat abstrakti 1280x800 - Vapaa taustakuvia ja taustat. 711072
Kuvia taustakuva ilmaiseksi - 1280*800 taustakuvaksi. Katsella uskomaton maailma, 1280 * 800 Wallpaper ilmaiseksi kuvia. 1280 - 800 Loistava ilmainen taustakuva, 1280/800 Abstrakti värit taustakuvia. Moderni abstrakti taide. Värikäs taustakuva lataa.
Falls in Iguazu - Lomamatkat
Valo antaa kuvan viehätys tai ottaa sen pois. Abstraktio on yksinkertaisesti katsoa tavanomaisia asioita eri silmät. Visuaalinen kuvasto rentoutuminen. Ihmiset kautta aikojen liitetty erityinen merkitys lukemisen kielen värit. Tapetti 711072: Paljastus. Taiteellinen kuva. Ominaisuudet valon. Mielikuvitus. Meidän ohikiitävä ja arkipäiväinen maailma, ihmiset harvoin on mahdollisuus kääntää fantasia. Abstraktio on yksinkertaisesti katsoa tavanomaisia asioita eri silmät. Väri. Oivallus. Tuntea. Taiteessa on edullista melko levottomasti outo kuin täydellisesti kylmä. Kuvitus suunnittelu. Kirkas kuvitus. Äly. Impulssi. Värikkäitä kuvia - Värikäs hd taustakuva lataa. Nikon. Mahtava. Nykytaide. Sisustus aksentti. Taito. Vaisto. Valistus. Visuaalinen kuvasto rentoutuminen. Älykkyys. Tunne. Tekniikka. Makrokuvaus. Terävyys. Intuitio. Mikä kerran oli loistava tulee nyt rutiinia. Micro Nikkor objektiivi. Väri soittaa ihmiselämän tärkeä rooli. Kuvitella. Vaikutus. Hienostuneisuus. Inspiraatio
Kiina matkailu. Taivaan temppeli auringonlaskun. Aasian matka. Peking retkiä.
Mistä löytää vähäriskisiä sijoitusvaihtoehtoja
Kanada matkat, Alaskan risteily. Native inukshuk innoittamana logo Vancouverin talviolympialaisissa. Alaska loma.
1280x800 - Hd taustakuvia. Voima itsevarmuus. Työpöydän taustakuvaksi kuva, Ilmainen taustakuva kuvia, Ilmainen työpöydän taustat - vaikutus Menestys. Vapaa taustat kuvat, Vapaa taustakuvia - Katsella ilmiömäinen maailma. Työpöydän kuvat 1280x800, Taustakuva ilmaiseksi - Katsella epätodennäköinen maailma. Ilmainen työpöydän kuvat 1280*800, Voima Inspiraatio. Vapaa taustakuvia - Katsella sekoittavien maailma. Free photo taustat - Fantasia pätevyys.
1280x800 Laitteet: BQ Aquaris M10; Acer Iconia Tab A510; Motorola XOOM MZ601; Vodafone Smart Tab II 10; Toshiba Excite Pure; Amazon Fire HD 6; Toshiba Excite AT200; Samsung Galaxy Tab 4 10.1 (2015); Toshiba Thrive 7; Amazon Fire HD 10; Samsung Galaxy Tab 4 10.1; Toshiba Excite 10 AT305; Toshiba Excite 10 SE; Acer Iconia Tab A3-A20; Toshiba Thrive; Vodafone Smart Tab III 10.1; Motorola MZ604; Vodafone Smart Tab 10; Toshiba Excite 7.7 AT275; Amazon Fire HD 7; + 800x1280 Laitteet: Plum Optimax 10; T-Mobile SpringBoard; Acer Iconia One 8 B1-820; Motorola Motorola XOOM 2 Media Edition 3G MZ608; Huawei MediaPad T3 10; Acer Iconia Tab 7 A1-713HD; Huawei MediaPad T3 8.0; Amazon Fire HD 8; Dell Venue 7 8 GB; Pantech Vega LTE EX IM-A820L; Lenovo Tab3 8; Vodafone Vodafone Smart Tab 7; alcatel Pixi 3 (10); Samsung Galaxy Note (N7000); HP Slate7 VoiceTab; Motorola XOOM Media Edition MZ505; LG G Pad II 8.0 LTE; Dell Venue 7; Asus ZenPad 10 Z300C; Dell Venue 8; Vodafone Smart Tab N8; Samsung Galaxy Tab E 9.6; Amazon Kindle Fire HD (2013); Orange Tahiti; Samsung Galaxy Tab A 8.0 (2017); Lenovo Yoga Tab 3 8.0; Lenovo Tab 4 8; Asus Fonepad 7; Asus Fonepad 7 FE375CL; Samsung Galaxy Tab A 7.0 (2016); Plum Optimax 8.0; Asus ZenPad 8.0 Z380KL; HP Slate7 Plus; Vodafone Tab Prime 6; Allview Viva H1001 LTE; Acer Iconia Talk S; Acer Iconia Tab A500; alcatel Pixi 3 (8) LTE; Vodafone Tab Prime 6; Acer Iconia One 7 B1-730; Samsung Galaxy Tab J; Lenovo Tab 4 10; Prestigio MultiPad 4 Quantum 10.1 3G; Samsung Galaxy Tab Active 2; Asus ZenPad 7.0 Z370CG; Amazon Kindle Fire HD; HP Pro Slate 10 EE G1; verykool Kolorpad LTE TL8010; Asus ZenPad 8.0 Z380C; Samsung Galaxy Tab E 8.0; Samsung Galaxy J Max; Taustat abstrakti, Taustakuva värikäs · Vapaa taustat kuvat
Etusivu: 1280x800-taustakuvat.FreeDownload.world
Art joskus eivät siedä tiukka analyysi, kuten lyyrinen työt. Mikään kuva ei houkutella meitä niin paljon kuin tosi ihana väri. Digitaalinen valokuvaus matkat - Valokuvataide galleriat. Digitaalinen verkkomediaan, Web taidegalleria - Digitaalisen valokuvauksen 711072: Smart henkilö näkee mittaamaton alue upeita mahdollisuuksia, ja tylsä typerys katsoo mahdollista vain nykyisiin. Muinainen symboliikka värien ja niiden tulkinta eri kulttuureissa vahvistetaan nykyajan teorioiden suhteesta värien ja tunteiden.

matches: hd Hd HD HD HD HD HD


text:
Mene...Kotiin3DAbstraktiArkkitehtuurianimaatioEläimetlinnutPyörätautotSarjakuvatJulkkiksetKaupunkiVärikäsTietokoneetViileäSöpöKukkaHauskaPelitTytötteHDLomaKuumaElääLogoRakkausElokuvatmusiikkiluontopaikatavaruusUrheiluteknologiaMaailmanLisää	Kotiin / animaatio / anime taustakuvat hd Download	anime taustakuvat hd Download
4,390 näkymät
0	anime taustakuvat hd Download
Tässä on kokoelma anime taustakuvat hd Download For Pöytäkoneet, Kannettavat, puhelimissa ja Tabletit. Täällä 5dwallpaper.com, on yli satoja tuhansia taustakuvat ovat ladattavissa. Voit ladata Jokainen Taustakuva ilmaiseksi.
Jos Like This anime taustakuvia hd lataus Collection Anna Tykkää Ja Jaa Facebook.
piipittää Tietoja Love Peace Edellinen: trippy taustakuvia HD
seuraava: Bing taustakuvia HD
hirviö tapetti HDAbstract taustakuva hd kokoelmatFree taustakuvia ladattavaksi 15 HD1366×768 taustakuvia HDinspiroiva tapetti HDglitter tapetti Resolution Downloadtaustakuva Lataa korkearesoluutioinen Downloadtaustakuva HD kokoelmattaustakuvia kukkia HD Downloadzombie tapetti HD Suunnitellut 5dwallpaper.com | Powered by zuuur.com	© Copyright 2016, Kaikki oikeudet pidätetään	Siirry alkuun

matches: hd hd hd hd hd HD HD hd HD HD HD


Ivittuut kommunianni Ikkap kangerluata iluani qinnguata eqqissisimatitaanissaa pillugu Namminersornerullutik Oqartussat nalunaarutaat nr. 11 25. april 2000-imeersoq Atuussimasoq (Historisk)
Kalaallit Nunaanni pinngortitamik allanngutsaaliuineq pillugu Inatsisartut inatsisaani nr. 11-mi 12. november 1980-imeersumi § 3, imm. 1, nr. 22 aamma § 19 naapertorlugit aalajangersarneqarpoq:
§ 1. Ikkap kangerluata iluani qinngua, Ivittuut kommunianniittoq eqqissisimatitassanngortinneqar-poq kangerluup qinnguaniittut Ikkap sukaanik taaneqartartut illersorneqarnissaat siunertaralugu. Sukat immikkuullarissumik pinngorsimanertik aammalu aatsitassatigut katitigaanertik pissutigalugu ilisimatuussutsikkut, ilinniartitaanermut tunngasutigut aammalu qasuersaariartarfissatut pingaarute-qarput. Sukat naasoqarfiulluarlutillu uumasoqarfiulluarputtaaq.
Imm. 2. Nuna eqqissisimatitaq nunap assingani ilanngunneqartumi nalunaarsimavoq, tassaallunilu allorniusap sanimukaartoq malillugu titarneq avannarpasissutsimi 61°11'-kkoortumiit Ikkap kangerlua, kangerlullu qinngua tikillugu.
§ 2. Kikkulluunniit kangerlummukarsinnaallutillu Ikkami sukaliarsinnaapput, taamaaliornermi eqqissisimatitsinermi siunnniunneqartoq sumiginnarneqassanngippat, takuuk § 1, imm. 1.
§ 3. Eqqissisimatitap iluani imaatigut 3 knobiniit sukkanerusumik ingerlanissaq akuerineqanngilaq, aamma angallat 50 cm-ininngarnit itsineqqortunerussanngilaq. Sukat ersittut kaajallallugit 50 miiterinik qaninnerusumiit imaatigut angalanermi taamaallaat umiatsiaaraq, qajaq assigisaalluunniit motooreqanngitsoq atorneqarnissaa inerteqqutaanngilaq.
§ 4. Eqqissisimatitap iluani kilisalluni allanilluunniit atortoqarluni Ikkami sukanik ajoqusiisinnaa-sumik aalisarneq inerteqqutaavoq.
§ 5. Ikkami sukanik qanorluunniit iliornikkut nungutitsisinnaasumik iliuuseqarneq sunaluunniit, tamatumani ilanngullugu immap naqqaniittunik aatsitassanik Ikaitinik nukersorluni piiaaneq imaluunniit sukaminernik katassimasunik katersuineq inerteqqutaapput.
§ 6. Eqqissisimatitap iluani eqqagassat, nalunaaqutsersuutit aammalu ilisimatusaatinut atortut qimaannarnissaat inerteqqutaapput.
§ 7. Avatangiisinut Pinngortitamullu Pisortaqarfik qinnuteqaateqartoqareerneragut nalunaarummit matumannga aalajangersakkaniit immikkut akuersissuteqarsinnaavoq.
§ 8. §§ 3-miit 6-imullu aalajangersakkanik unioqqutitsineq akiliisitaanermik kinguneqarsinnaavoq.
§ 9. Nalunaarut 15. maj 2000 atortuulerpoq.
Namminersornerullutik Oqartussat, 25. april 2000.


text:
Tilaa Apple TV ja Canal Digital – Canal Digital
HD-kanavat kotiisi ja Apple TV puoleen hintaan!
Huipputarjous uusille kanavapaketin tilaajille – tilaa Apple TV:llä tai ilman:
OnePlace UHD-digiboksi 0 €
Apple TV 96 € (norm. 192 €)
Tarjous on voimassa vain uusille asiakkaille ja ei koske tarjouksen voimassaoloaikana irtisanottuja talouksia. 3 kk tutustumisjakso 0 € sisältää seuraavat kanavapaketit: C More Total, Perhe HD ja Peruspaketti HD. 3 kk tutustumisjakson jälkeen vapaavalintainen kanavapaketti, esim. Peruspaketti HD 19 €/kk, C More Total -paketti 43,90 €/kk sisältäen Peruspaketti HD:n tai Perhe HD -kanavapaketti 39 €/kk. Hinnat sisältävät korttimaksun 4,10 e/kk. Kanavapakettia voi vaihtaa kuukausittain. OnePlace UHD -digiboksi 0 € (norm. 269 €). Palvelu edellyttää 24 kk sitovan tilauksen Canal Digitalin kanavapaketista ja Canal Digitalin -digiboksin. Toimitusmaksu nyt 0 € (norm. 30 €). Kokonaiskustannus 24 kk ajalta alkaen 399 €. Tarjoukseen sisältyy HD-satelliittiantenni ja kattava koko laitteiston perusasennus. Suurin osa asennuksista saadaan tehtyä perusasennuksella veloituksetta. Asentajan soittaessa voi vielä erikseen sopia mahdollisista lisäkuluista. Kaupanpurkuoikeus 14 päivää tilauksesta. Tutustu sopimusehtoihin.
Tutustu tarjousehtoihin
Canal Digital tarjoaa kaikki suosikkilajisi ja viihdettä joka hetkeen!
Canal Digital tuo kaikki suosituimmat tv-sisällöt kotiisi ja mukaasi kaikkiin laitteisiin. Luotettava satelliittisignaalimme varmistaa loistavan kuvanlaadun kaikkialle Suomeen – antenniverkon tai nettiyhteyden laadusta riippumatta. Näet parasta viihdettä elokuvista sarjamaratoneihin ja lastenohjelmiin sekä kaikki suosikkilajisi jalkapallosta jääkiekkoon ja formuloihin. Nyt saat HD-antennin ja UHD-digiboksin asennuksineen kaupan päälle!
Katso kaikki Formula 1 -osakilpailut harjoituksineen ja aika-ajoineen suorina HD-lähetyksinä. C Moren monipuolisiin F1-lähetyksiin kuuluvat myös kattavat ennakkotunnelmat sekä jälkihöyryt asiantuntijahaastatteluineen.
Mestarien Liiga C Morella
Mestarien liiga, La Liga ja UEFA Eurooppa-liiga
C More näyttää yksinoikeudella UEFA Champions Leaguen ottelut suorina lähetyksinä. Jalkapallofanit pääsevät nauttimaan myös Espanjan La Ligan sekä UEFA Eurooppa-liigan otteluista.
© C More 2018
Maailman parasta yleisurheilua C Morella
Maailman parhaat yleisurheilijat kisaavat kaksituntisissa Timanttiliigan illoissa toukokuusta syyskuulle. Tammi-helmikuun hallikaudella seurataan IAAF World Challengen osakilpailuita.
Jääkiekon MM-kisat C Morella
Jääkiekon MM-kisat ja CHL
Jääkiekon MM-kisojen kaikki ottelut sekä Champions Hockey Leaguen seuraat suorana C Morelta. Lisäksi SHL - Svenska Hockeyligan ottelut.
Loistavaa kuvanlaatua kaikkialle Suomeen!
Luotettavan satelliittisignaalin avulla Canal Digital toimii sielläkin, missä antenniverkon TV-signaali on heikko tai netin toiminta takkuilee – Canal Digital tuo HD-lähetykset kaikkialle Suomeen!
Tutustu kanavapaketteihin 3 kk ajan
Tutustu suosituimpiin kanavapaketteihin (C More Total, Perhe HD ja Peruspaketti HD) kolmen kuukauden ajan, jonka jälkeen valitset kanavapakettisi alkaen 19 €/kk. Kanavapaketteja voit vaihtaa kuluitta halutessasi vaikka joka kuukausi. Tarjous voimassa vain uusille asiakkaille. 24 kk sopimus. Viasat Urheilu ja Telia Liiga -paketit voit liittää tilaukseesi tilausvaiheessa.
Peruspaketti HD – 3 kk 0 €
Peruspaketti HD on kattava paketti ajankohtaisohjelmaa, viihdettä, urheilua ja lastenohjelmaa. Näet suosituimmat kotimaiset kanavat HD-kuvalla sekä valtavan määrän urheilua Eurosportilta sekä MotorvisionTV:ltä.
© FOX+
Perhe HD – 3 kk 0 €
Perhe HD -kanavapaketti on kattava kokonaisuus kansainvälisiä huippukanavia, kuten National Geographic Channel, BBC Brit HD, CNN, Disney Channel ja History HD. Kaikkiaan yli 50 kanavaa, joista 16 on HD-kanavia.
C More Total – 3 kk 0 €
C More Total on penkkiurheilijan ja viihteen ystävän kattava unelmapaketti. C More Total -paketin kanavilta näet suosituimmat urheilulajit, laadukkaat uutuuselokuvat, lastenohjelmat sekä ajankohtaisimmat menestyssarjat.
Kyllä, OnePlacen käyttö vaatii internetyhteyden. Suosittelemme vähintään 5 Mbit/s nopeutta saadaksesi parhaan kokemuksen. Mikäli sinulla ei ole internetyhteyttä, asentajamme huolehtii sinulle oikeanlaisen digiboksin.
Saat kaikki kanavapakettimme käyttöösi veloituksetta ensimmäisen kolmen kuukauden ajaksi. Lisäksi saat HD-satelliittiantennin asennettuna kaupan päälle. Maksat vain OnePlace-digiboksin kertamaksulla 49 €.
Ensimmäisen kolmen kuukauden jälkeen maksat vain valitsemistasi kanavapaketista alkaen Peruspaketti HD 19 €/kk. Voit valita Peruspaketti HD:n lisäksi haluamasi kanavapaketit ja vaihtaa valintoja vaikka joka kuukausi, veloituksetta. Lue lisää kaikista kanavapaketeista.

matches: HD HD HD HD HD HD HD HD HD